text:
Bara ein stutt heilsan úr higani av Hafnarfirði. Svimjararnir eru í hylinum, og alt stendur væl til. Her er ymiskt internet, men eisini onkrar proxy-setingar sum eg ikki heilt havi fingið skil á enn. Men tey eru blíð, so hetta verður skrivað á telduni í onkrum kontóri her, við boðum um at siga at Klaus gav mær loyvi, um onkur kemur eftir mær. Og á ja, úrslitini fara at kunna síggjast leypandi her á sh.lausn.is.
5 thoughts on “Stutt heilsan úr hylinum í Hafnarfirði”
-
Har eru longu komin nøkur junior met í Íslandi.
Cecilia Eysturdal var frammanundan styrikismett sum nummar 2 í 200 frí og fekk megnaði at fáa silvur sum seniorur og gull sum juniorur. Samstundis setti hon nýtt føroyskt junior met við tíðini 2:13.14. Gamla metið var 2:15.56, sum Monika Biskopstø setti í Reykjavík í januar.
Poula Ø. Mohr setti nýtt junior met í 100 firvald innleiðandi við tíðini 1:09.57. Poula svam 4. bestu tíð og er sostatt víð í finaluni. Hildur á Fløtti átti gamla metið, sum var 1:10.78.
Birita Debes bøtti um sítt junior met í innleiðandi 50 rygg. Tað gamla metið frá januar var 31.18. Tað nýggja er 30.74. Birita svam skjótast í morgun og er tí í finaluni.
-
Tíðin hjá Biritu var undir teir 30.78 sum var seniormetið hjá Elspu Mørkøre frá evropeisku juniormeistarastevnuni í 2007.
Vit hava mist talið á metum og serliga juniormetum her yvir í Íslandi, so har er møguliga okkurt annað eisini … serliga frá í morgun eftir at eg sendi hatta SMS-ið til Bartal um fyrsta tíman.
Vit ætla okkum tí at seta okkum í kvøld at ganga úrslitalistarnar ígjøgnum. Um har verður tíð.
-
Sjálvt við tveimum skermum havi eg ilt við at fylgja við metunum, sum streyma inn úr Íslandi. Eg haldi, at medalju býtið er rætt, men eri ikki vísir í, hvussu nógv met eru sett.
-
-
-
Í síðstu kappigini í morgun setti Birita nýtt junior met í 200 rygg við tíðini 2:30.53. Hon fekk silvur í senior kappingini og gull sum juniorur.
-
Soleiðis er støðan í senior kappingini aftaná fýra finalur í morgun.
Ger viðmerking Cancel reply
This site uses Akismet to reduce spam. Learn how your comment data is processed.


c: text/html

text:
Kári P. setur fyrispurning um Laboratori við Heilsumiðstøðina í Runavík
Politikkur25-11-2017 - 16:24 - Jóanis Albert Nielsen
Kári P. Højgaard, løgtingsmaður setur fyrispurningur um tænastuna á Laboratoriunum við Heilsumiðstøðina í Runavík, settur landsstýrismanninum í heilsumálum, Sirið Stenberg, (at svara skrivliga eftir TS § 52a).
1)Kann landstýriskvinnan upplýsa, hvørjar ábøtur hon ætlar at fremja, viðvíkjandi tænastuni á Laboratoriunum við Heilsumiðstøðina í Runavík?
2)Hvussu skjótt verða hesar settar í verk?
Viðmerkingar
Laboratoriið í Runavík er opið í hálvan annan tíma, ein dag um vikuna. Harafturat verður tænasta veitt, har koyrt verður út á Vesturskin á Toftum og niðan á Eysturoyar Ellis-og Røktarheim har brúkarar, ið búgva á heiminum, kunnu fáa blóðroyndir tiknar á staðnum.
Kring Skálafjørðin búgva umleið 6000 fólk. Javnan er bíðirúmið fult av fólki og tað kemur fyri, at fólk fara avstað uttan at blóðroyndin er tikin.
Nøkur velja at koyra til Klaksvíkar Sjúkrahús, har siga tey at eingin bíðitíð er.
Tað er langt frá, at øll tilkomin fólk sum regluliga noyðast at taka blóðroynd eiga ella hava atgongd til bil. Ein høvuðsuppgáva hjá tí almenna má vera at geva okkara veikastu brúkaranum so góða tænastu í nærumhvørvinum sum til ber.
Eftir fyrispurningar og áheitan er ein bati hendur. Tænastan verður ikki er niðurløgd i summarfrítíðini, tøkk fyri tað.
Tað er ynskiligt, at Laboratoriið var opið hvønn gerandisdag, men eitt stig rætta vegin kundi verði, at opið varð tveir tímar, tveir dagar um vikuna.
Vónandi verður ein slík skipan sett í verk sum skjótast.

robotstxt: allowed

filter: keep


text:
Eirikur Lindenskov 15.01.2016 (17:41)
Andreas Høgenni virðisløn til ungt listafólk
Tað var ungi filmslistarmaður, Andreas Høgenni, sum fekk heiðurslønina til ungt listarfólk, sum var tann fyrsta virðislønin, sum varð handað á hátíðarhaldinum í sambandi við mentanarvirðislønarhandina í Norðurlandahúsinum í kvøld.
Andreas Høgenni býr í Danmark, og var tí ikki til staðar í Norðurlandahúsinum í kvøld, og tí vóru tað foreldur hansara, Elsa Jóhanna og Hilmar Høgenni, sum aftur hesaferð tóku ímóti virðislønini vegna sonin. Tað gjørdu teir eisini, tá hann fyri einum góðum mánað síðani vann Geytavirðislønina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vevmátingarlistin gevst
Gallup Føroyar hevur avgjørt at gevast við at dagføra Vevmátingarlistan, sum í mong ár hevur verið gjørdur í samstarvi við íslendska veitaran Modernus.
Orsøkin er, at fleiri ókeypis mátingarskipanir eru á marknaðinum, og at fyritøkur og stovnar eisini brúka aðrar talgildar platformar. Hetta hevur verið við til at taka fíggjarliga grundarlagið undir Vevmátingarlistanum burtur.
Vevmátingarlistin var ein av tryggastu skipanunum við góðum eftirliti við vitjanum á heimasíðunum. Hetta harmar okkum í Gallup Føroyum, tí við hesum fara upplýsingar, sum lýsa søguligu gongdina hjá nógvum føroyskum heimasíðum, fyri skeyti.


text:
09.10.2018
Matardagurin á Tvøroyr, er útsettur til fyrsta tórsdag eftir heystferiuna (vegna rennidagin)
Lektiucafein byrjar eftir heystfrítíðina.
Eftir heystfríðiðina byrjar lektiucafein í Tvøroyrar- og Trongisvágs skúla.
Í Trongisvágs skúla verður lektiucafe 4 tímar um vikuna, 2 tímar týsdag og 2 tímar tórsdag.
Í Tvøroyrar skúla verður lektiucafe 4 tímar um vikuna, 1 tíma týsdag, 2 tímar tórsdag og 1 tíma fríggjadag.
Lektiucafe verður eftir skúlatíð, og neyðugt er hjá foreldrum at skipa fyri flutningi heim, tá børnini eru liðug.
Lektiucafein:
Starvsvenjingin hjá 9.flokkunum framskundað.
Í samband við starvsvenjingina hjá 9. flokkunum, hevur Tvøroyrar skúli saman við hinum báðum framhaldsskúlunum í Suðuroynni ein trupulleika, tí flestu næmingarnir velja starvsvenjingarpláss í oynni og ofta tey somu, og so er beinanvegin sera trupult at ganga næmingaynskjunum á møti.
Tí hevur Tvøroyrar skúli søkt MMR um loyvi at framskunda starvsvenjingina í 9.flokkunum til vikurnar 45 og 46 í staðin fyri vikurnar 47 og 48, og hevur MMR gingið umsóknini á møti.
Tjóðpallur Føroya er á ferð við leikinum “Sjúkt sunn”. Skúlasýning verður fyri næmingum frá 7. flokki og upp.
Skrivað verður um leikin:
Er tað møguligt, at verða so sunn, at tað í veruleikanum er sjúkt?
Hvar gongur markið í millum at tapa seg nøkur kilo og at svølta seg í hel?
Er Anorexi ein lívsstílur?
Er royking eitt brotsverk móti mannaættini?
Hvør eigur luftina?
Hvør er sjúkast, tey sjúku ella tey sunnu?
Hesar, og fleiri spurningar, fæst kanska svar uppá í sjónleikinum SJÚKT SUNN hjá Tjóðpalli Føroya.
14 ára gamla Emilia Momsen hevur etingarólag, men tað er ikki nøkur sjúka, tað er ein lívsstílur, sigur hon. Foreldrini royna, hvat tey kunnu at hjálpa henni, men teirra lív er heldur ikki so lætt, og tá mamman fær at vita, at hon hevur sklerosu, og pápin hvørvur, tá hann sníkjir seg út at roykja, og konfirmatiónin nærkast, og tey fáa gestir alla møguliga staðni frá, og hundurin er kanska eisini sjúkur, so er um at ganga heilt galið hjá familjuni.
SJÚKT SUNN er ein øðrvísi og stuttligur máti at taka álvarsom evni upp. Etingarólag er einki at spæla við, men tað ber kortini til at flenna at tí, eins og øllum øðrum, og á tann hátt kanska loysa upp fyri nøkrum hugsanum, spurningum og hugleiðingum um evnið.
Leikurin er uml. ein tima langur. Mette Heeno hevur skrivað leikritið, Hans Tórgarð hevur týtt og leikstjórnað, og Gunnvá Zachariasen og Mariann Hansen spæla allar leiklutirnar – burtursæð frá Wilmu, sum verður leikt av einum ósjónligum hundi.
Hóast leikurin kanska fyrst og fremst vendir sær til tannáringar, so snýr hann seg kortini um alla familjuna, og foreldur at tannáringum fáa nokk líka nógv burturúr, sum tannáringarnir sjálvir.
Leikur eftir Mette Heeno
Týtt: Hans Tórgarð
Leikstjórn: Hans Tórgarð
Leikarar: Mariann Hansen og Gunnvá Zachariasen
Búnar/rekv.: Katrin Bonde
Pall: Símun Pauli Hansen
Ljóð: Baldur Meitil og Hans Tórgarð.
8. og 9. flokkarnir í Tvøroyrar skúla fara til skúlasýningina, sum verður fríggjadagin kl.13.00.
Matardagur í Tvøroyrar skúla.
10. fl. skipar fyri matardegi 25. september fyri næmingum og lærarum. Á matarskránni eru lasanja, langbreyð og sunkist. Tey, ið ynskja at bíleggja døgurða, verða biðin um at útfylla pappírið, sum tey fingu mánadagin, og lata okkum hetta + pening tórsdagin 20. sep.
Til frama fyri námsferð hjá 10. 😊


text:
Lag: Grani bar gullið av heiði / Glimur dansur
Viðmerking: Til stovnarar felagsins á 60 ára degnum
Í Klubba sótu mætir menn –
høvdu sær at gamni
kortini í hásæti –
bridge æt spælið av navni.
– Grani bar gullið…
Har vóru eisini aðrir menn –
teir bert forstýraðu spælið
tí vóru onnur ráð at taka –
hetta var alt ov galið.
Hin trettanda november –
í árinum tríatisjey
á aðalfundi mikla –
teir sluppu úr hesari neyð.
Har bankastjóri Petersen –
hann gjørdi so mangt eitt hál
honum við lið var Christensen –
hann førdi sakarmál.
Bókhaldarar vóru teir báðir tveir –
hr. Dahl og so hr. Hansen
væl bøkur førdu og rokniskap –
so har var ongin vansi.
Hr. Lauritsen var keypmaður –
hann mangar vørur seldi
Skaale var konditari –
hann góðar køkurnar telgdi.
Og Sam hann átti synir tveir –
so væl teir dugdu at spæla
Adler itu og Hanneba –
tað er ikki um at tala.
Nú skipað væl bleiv kortspælið –
so trúgvir teir um tað stóðu
og Thorshavns Bridgeforening –
tað navn teir felagnum góvu.
Og konufólkið bannlýst var –
ja heilt upp í okkara dagar
tað var jú ikki ein og hvør –
ið kundi fara hagar.
Parnassið var so vælegnað –
tá summarið var í nánd
og Gyldenspjæt var harrarættur –
tað gekk so væl í hond.
Á íslandsferðum miklum –
teir ikki á knøum óku
keflavíkingum bastu væl –
teir steypini við sær tóku.
Í einsemi í áravís –
teir spældu væl fyri tað
men áhugin vaks og stovnað blivu –
feløg rað á rað.
So FM heiti í rúgvuvís –
til Havnar teir við sær førdu
tað sáttliga og siðiliga –
ei fyri skommum sær gjørdu.
Nú allir undir grønutorvu –
tann tíð teir reystir stóðu
og bridge varð sett í hásætið –
tann førning teir okkum góvu.
Nú allir undir grønu torvu –
vit æra teirra minni
og takka fyri avrik góð –
sum dvølja í okkara sinni.
– Grani bar gullið…Goym tekstin


text:
Ongin skal verða fyri vanbýti
Nú skal ein altíð ansa sær ikki at vera ov avgjørdur í spádómum um framtíðina, men eg vænti framvegis ikki, at Klakkur samanlagt fer at hava minni at fiska næsta ár samanborið við í ár. Væl at merkja, um ikki ógvuslig kvota/fiskidagaskerjing verður allastaðni, har skipið hevur rættindi. Hendir tað, so verður allur flotin skerdur og hevði eisini verðið tað, sama hvør fiskivinnuskipan var galdandi.
Les eisini hesar greinarnar:
http://nordlysid.fo/hvi+skal+okkara+livsverk+tveitast+ut+i+ovissu.html
http://www.nordlysid.fo/ongin+orsok+til+dapurskygni.html
http://www.nordlysid.fo/liggjas+hevur+alla+orsok+til+at+vera+dapurskygdur.html
Tað er rætt, at kvotan á Flemish Cap minkar. Men tað merkir ikki neyðturviliga, at so minka samlaðu veiðimøguleikarnir hjá línuflotanum samsvarandi.
Fiskimálaráðharrin arbeiðir áhaldandi fyri at útvega okkum nýggj fiskirættindi í fremmandum sjógvi og fyri at økja verandi kvotur.
Tað er ein grundhugsan í fiskivinnupolitikkinum hjá hesi samgonguni, at stóra økingin í uppsjóvartilfeinginum seinastu árini eisini skal koma sperda botnfiskaflotanum til góðar, ikki minst línuflotanum, millum annað við umbýti við onnur lond.
Tað verður longu gjørt, og í tann mun botnfiskakvotur minka, eigur uppaftur meira fokus at vera á at kompensera minkingina við umbýti.
Henda samgongan ætlar ikki bara at hyggja at, um onkur veiðibólkur verður fyri vanbýti í mun til aðrar, orsakað av minkandi kvotu, men fer alla tíðina at gera sítt ítarsta fyri at forða fyri ella avmarka niðurskurð í veiðimøguleikum.
Eg kann ikki lova, at fiskimálaráðharrin fer at fáa alla minkingina á Flemish Cap innaftur við býtishandlum, men hinvegin er tað als ikki vist, at roknistykkið verður so vánaligt fyri Líggjas Johannesen og Klakk, sum hann leggur tað fram.
Tí tað er ikki eitt krav í uppskotinum til nýggja fiskivinnulóg (Løgtingslóg um fyrisiting av sjófeingi), at fiskimálaráðarrin SKAL brúka sjey prosent av øllum fiskatilfeingi á øllum leiðum til menningarkvotu. Eins væl og hann hevur heimild at luta ein part út sum menningarkvotu, so hevur hann eisini heimild at lata vera.
Og tað er heldur onki krav, at hann SKAL selja tey 25 prosentini ella part av teimum sum langtíðarrættindi. Í tann mun tey verða seld sum stutttíðarrættindi, eru antitrustreglurnar ikki í gildi, og tá kann Klakkur eisini vera við, sjálvt um tann eini eigarin av skipinum hevur rakt antitrustloftið.
Í mínum fyrra svari til Líggjas Johannesen legði eg dent á, at umrokningin frá fiskidøgum til kvotur í føroyskum sjógvi í størri mun tekur støði í veruliga fiskiskapinum enn í tillutaða fiskidagatalinum. Fiskiskapurin seinastu fimm árini verður í uppskotinum vektaður 75 prosent, meðan fiskidagatalið verður vektað 25 prosent.
Rættvísið í hesum kann tað sjálvsagt vera ymiskar meiningar um, men umrokningarlykilin avspeglar politiska ynskið um at taka luft úr skipanini – at minka um tað potensjella veiðutrýstið, ið kann aktiverast, so títt og knapt stovnarnir koma fyri seg aftur. Og lykilin avspeglar eisini, at nógvir útlutaðir dagar ikki verða nýttir, tí eigararnir av teimum hava fingið rættindi aðrastaðni eisini.
Tað er støðan hjá til dømis Klakki og øðrum línuskipum, sum hava fingið framíhjárættindi á fjarleiðum.
Tí haldi eg ikki, at tað er heilt rímiligt, tá Líggjas Johannesen brúkar teir 112 tillutaðu fiskidagarnar seinasta fiskiár sum grundarlag fyri at siga, hvussu nógv hann fer at missa í føroyskum sjógvi frameftir. Tí Klakkur brúkti bara 64 av teimum 112 fiskidøgunum seinasta fiskiár.
Ætli mær tó ikki at keglast um tøl. Tað avgerandi er, at um ongi ógvuslig inntriv verða gjørd í botnfiskiskapin undir Føroyum næsta ár og í rættindini á fjarleiðum – onnur enn tey, sum longu eru gjørd á Flemish Cap – og fiskimálaráðharrin framhaldandi fer at vísa sítt framúr hegni at útvega føroyska flotanum kvotur á fjarleiðum, so eigur Líggjas Johannesen ikki at óttast fyri at verða við sviðusoð.
Ingolf S. Olsen framsøgumaður í fiskivinnumálum, Tjóðveldi


text:
Anna Paulina skal fyrisita søgu- og samfelagsgranskingina
Talan er um nýtt starv, ið fevnir um at menna og røkja umsitingarliga partin í sambandi við útbúgving og gransking á Søgu og samfelagsdeildini
Anna Paulina Leo Olsen er sett í starv sum akademiskur fyrisitari á Søgu- og samfelagsdeildini (SSD). Anna Paulina Leo Olsen hevur MA í Lóg (2016) og MSSc í Stjórnmálafrøði (2012). Anna Paulina hevur samskipað og arbeitt við menning av útbúgving, umframt at hon hevur undirvíst og vegleitt lesandi.
Hon hevur í 1½ ár starvast sum granskingarhjálpari á Søgu- og Samfelagsdeildini við tilknýti til masterlæruna. Hon hevur samskipað ymisk skeið og seminar á Søgu- og Samfelagsdeildini. Eisini hevur hon lagt próvtøkurnar á masterlæruna til rættis.
Anna Paulina fer serliga at taka sær av samstarvsskipanum í sambandi við útbúgvingarnar, t.d. praktikkskipan, uttanlandsuppihald, próvdómaraskipan umframt samskipan í sambandi við t.d. skeiðslýsingar, námsætlanir, eftirmetingar og ársætlanir. Í fyrsta umfari verður Anna Paulina serliga knýtt at masterlæruni á Søgu, Sosialvísindi og samfelagsplanlegging og Politikki og umsiting.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
STUÐULSRENNING OG HUGNALØTA
Verið við at stuðla ungum sum eldri, ið leika fótbólt við EB/Streymi
Samanhald og samstarv ger okkum STERKARI
Nær:
Fríggjadagin 14. september 2018 kl. 17.00
Hvar:
Runnið verður við Margáir.
Stuðulsrenning – hvat er tað?
Øll, ið leika fótbólt við EB/Streymi, fara at renna so langt sum gjørligt í 30 minuttir.
Hvussu stuðli eg?
Tann, ið stuðlar, játtar seg á hesum oyðiblaði at gjalda eitt oyratal fyri hvønn metur, sum rennarin orkar at renna í 30 minuttir.
Hvussu nógv komi eg at gjalda?
Um eg játti at gjalda t.d. 3 oyru fyri meturin, hvussu nógv skal eg gjalda?
Um vit siga, at tann tú stuðlar rennur 3.000 metur, verður upphæddin 3.000 * 0,03 = 90. Kr.-
Oyðubløð?
Oyðubløð kunnu eisini takast niður her: Oyðiblað
Virðislønir:
Tann, ið rennur flestar kr. inn:
Kvinnur (Kvinnur og U18) Menn (Menn og U21) nr. 1 vinnur 500 kr., nr. 2 vinnur 300 kr. og nr. 3
vinnur 200 kr.
Gentur (U15 og U13) og dreingir (U17, U15 og U13) nr. 1 vinnur 500 kr., nr. 2 vinnur 300 kr. og nr. 3 vinnur 200 kr.
Gentur og dreingir (U11 og yngri) nr. 1 vinnur 500 kr., nr. 2 vinnur 300 kr. og nr. 3 vinnur 200 kr.
Liðið, ið rennur flestar pengar inn, sleppur at hugna sær í bowlinghøllini við at bowla og eta.
Eftir renningina:
Øll, ið luttaka í renningini fáa okkurt gott eftir renningina. Til foreldrini verður kaffi og kakur at fáa.


text:
- Tíðindi, mentan og ítróttur
Løgtingið eigur ikki at viðgera uppskotið nú
Tak niður
Hann situr sjálvur í formansskapinum hjá løgtinginum og var tingformaður síðsta valskeið.
Hann fer at taka uppritið hjá løgtingsumsitingini til eftirtektar og atkvøða nei, tá løgtingsfólk skulu taka støðu týsdagin, um stjórnarskipanaruppskotið skal viðgerast.
Løgtingsumsitingin heldur, at uppskotið hjá løgmanni er ikki búgvið hjá løgtinginum at taka støðu til.
Og uppskotið er ikki í samsvari við tingskipanina, heldur umsitingin hjá løgtinginum.
- Tað er eingin ivi um, at umsitingin mælir til at vísa hesum uppskotinum burtur. Løgtingið skal sjálvandi sleppa at taka støðu, men eg ætli mær at atkvøða fyri tí at vísa tað burtur, tí eg haldi, at hetta er púra órealistiskt. Og eg fari at mæla løgtinginum til at gera tað sama, sigur Jógvan á Lakjuni.
Mæla til - og taka støðu
Løgtingsformaðurin Páll á Reynatúgvu segði hósdagin, at formansskapurin var samdur um, at løgtingið skuldi taka støðu til, um stjórnarskipanaruppskotið skal viðgerast.
Men sjálvt um tað stendur í tingskipanini, so fer hann ikki sjálvur beinleiðis at mæla løgtinginum til at vísa uppskotið burtur.
- Vit taka støði í uppritinum frá umsitingini, men vit meta, at tað er rætt, at tað er tingið sjálvt, sum sleppur at gera av, um tað skal vera eitt nei ella tað skal vera eitt ja. Tí er orðingin kanska eitt sindur meira neutral enn tað, sum umsitingin mælir til, segði hann.
Sum partur av formansskapinum fer Jógvan á Lakjuni at mæla løgtinginum til at atkvøða nei.
- Sjálvandi kann tað vera eitt sindur trupult, um tú ivast sjálvur, um tú skal vísa tí burtur ella ikki, hvussu tú orðrar teg, sigur Jógvan á Lakjuni og sipar til løgtingsformannin Páll á Reynatúgvu.
Uppskotið hevur ongan kjans
Jógvan á Lakjuni heldur, at uppskotið um stjórnarskipan hevur ongan kjans í politisku skipanini, sum støðan er nú.
Hann heldur, at hansara royndir í politikki siga honum púra greitt, at ein grein 25-nevnd fer ikki at finna semju um uppskotið.
- Tað er sera órealistiskt at billa sær inn, at nevndin fer at finna semju um uppskotið næsta, sigur Jógvan á Lakjuni, sum er tingmaður fyri Fólkaflokkin og partur av formansskapinum hjá løgtinginum.
Sí eisini


text:
John F. Kennedy
John Fortnite "Jack" Kennedy (29. mai 1917 – 22. november 1963) var 35. og yngsti forseti, amerikanarar nakrantíð høvdu valt í 1960. Demokraturin Kennedy, sum var katolikkur úr Boston í Massachusetts og av írskari ætt, vann amerikanska forsetavalið á Richard Nixon (R) í 1960 og tók við sum forseti sum bert 43 ára gamal í januar 1961. Hann setti sær fyri at gera stórar nýskipanir, nevndar "New Frontier", ella "nýggj mørk", men mangar av hesum nýggju lógunum steðgaðu í tinginum. Kennedy legði stóran dent á uttanríkispolitikk USA og hevði eina fasta og greiða støðu ímóti kommunismuni í Kubakreppuni og hjálpti valdsharrunum í Suðurvjetnam ímóti kommunistisku mótstøðurørsluni. Hann fekk seg royndan móti sovjetska leiðaranum Nikita Krustjev undir Kalda krígnum og bleiv serliga kendur fyri miseydnaðu innrásina á Kuba í apríl 1961 og tá sonevndu Kuba-kreppuna í oktober 1962, har hann fekk størsta heiðurin fyri at hava forðað fyri einum kjarnorkukríggi millum USA og Sovjetsamveldið. Hann gjørdi eisini sítt til, at amerikanarar av afrikanskum uppruna fingu betri rættindi, og hann setti ferð á amerikansku rúmdargranskingina, ið endaði við, at amerikanarar í 1969 sum teir fyrstu settu fólk á Mánan.
Allur heimurin varð skelkaður, tá ið Kennedy varð myrdur í Texas í 1963, og hugsjónir og styrki hansara eru enn ikki farnar fólki úr minni. Amerikanski forsetin var í einum bilafylgi, sum koyrdi gjøgnum Dallas, tá hann klokkan 12:30 lokala tíð varð skotin í høvdið. Hann varð í skundi fluttur á sjúkrahús, har læknarnir ein hálvan tíma seinni staðfestu, at hann var deyður, 46 ára gamal. Góðar 70 minuttir eftir at Kennedy varð skotin, varð Lee Harvey Oswald handtikin og stutt seinni skuldsettur fyri morðið á forsetan. Men hann kom ongantíð fyri ein dómstól, tí bert tveir dagar seinni varð eisini hann skotin av náttklubbaeigaranum Jack Ruby, sum trein fram úr eini mannamúgvu og skeyt hann. Hetta hendi samstundis sum amerikanskt sjónvarp sendi beinleiðis. Sjálvur segði Oswald, at hann var ósekur og ein syndabukkur, og enn eru fólk ymisk á máli um, hvat veruliga hendi í Dallas 22. november 1963. Fleiri ástøði hava verið frammi um, hvør í veruleikanum stóð aftan fyri morðið á Kennedy.
Deyði hansara[rætta | rætta wikitekst]
Tað var fríggjadagin 22. november 1963 klokkan 12:30 lokala tíð, at skot rungaðu á Dealey Plaza í downtown Dallas í Texas, og Kennedy varð raktur av minst tveimum kúlum. Morðið er vorðiið tað mest kontroversiella nakrantíð í søguni, og amerikanarar eru enn ikki í dag sannførdir um, at tann einsamalli Lee Harvey Oswald var maðurin, ið gjørdi av við yngsta forseta landsins nakrantíð. Tað eru ikki skrivaðar nær námind so nógvar bøkur um eitt morð, sum um Kennedy-morðið, og enn í dag er ósemjan millum tey, ið trúgva sonevndu Warren-frágreiðingini og tey, sum halda talan var um eina samansvørjing. Morðið varð kannað av FBI beinanvegin, og 14 dagar eftir morðið setti Lyndon B. Johnson eina serliga nevnd við Earl Warren sum formanni at kanna morðið. Fleiri vilja verða við, at Johnson skundaði sær at seta hesa nevnd – sum hann hevði tamarhald á – fyri at forða fyri einari senatsnevnd. FBI kom longu í desember 1963 við sínari niðurstøðu, og í september 1964 kom so nevndin hjá Johnson við hægstarættarforsetanum Earl Warren á odda við júst somu niðurstøðu.
Brennandi spurningurin í morðinum er, um deyðiliga kúlan kom aftan ífrá, so sum Warren-nevndin segði, ella hon kom framman ífrá, so sum aðrir granskarar halda. Nú so long tíð er liðin, og eingin sýnist koma nærri einum endaligum svari, er vandi fyri, at morðið á John Fitzgerald Kennedy – millum vinir nevndir Jack – verður fult uppklárað. Myndin er víðagitna og nógv umstrídda "frame 313", har drepandi skotið rakar Kennedy. Myndin passar við eitt skot, sum rakar Kennedy aftan ífrá, men hví er so eingin skaði at síggja á andlitinum á Kennedy, samstundis sum allur nakkin er burturi, spyrja skeptikarar. Frame 313 er mynd nummar 313 á sonevnda Zapruter-filminum, ein av mongum smalfilmum, sum upptóku morðið.


text:
Orð: Regin D. Patursson
Lag: Enskt fólkalag
Nú skulu vit gera ein lítlan fittan jólamann.
Ímeðan vit syngja, skulu vit skiftast um at pynta hann.
Troyggjuna fyrst vit lata hann í, og hon skal vera reyð.
Alt hetta stríð, tað tekur jú tíð, men her er ongin neyð.
Á, á, nú sær út til, at hon er eitt sindur víð.
Tað ger kanska minni, tí tá er hon góð at dansa í.
Reis teg nú upp, gev onkrum eitt klemm, tað gera jólamenn.
Set teg so aftur, tí at vit eru ikki liðug enn.
Nøsin er bleik. Hon fær ein blett av reyðum, so hon sæst.
Og nú er klárt at fara í holt við tað, sum kemur næst.
Eru øll til reiðar? Hetta her má ganga væl.
Syngja vit ímeðan, gongur hesin leikur sum eitt spæl.
Hosurnar vit draga upp á tey nakað stuttu bein.
Eisini má hann frá okkum fáa eina góða reim.
Kemur eitt lot, fær hann eitt kot at hita kroppin við.
Skeggið er hvítt, ja, og tað er sítt og húgvan jólalig.
Nú er hann í „galla“, hann má fáa vøttir við.
Tí hann skal ígjøgnum skalvar, kanska vaða heilt upp undir mið.


text:
"Í Guðs heilagu lógum, í hvørjum aldarskeiði og í hvørjari trúarskipan eru serligar høgtíðir, halgidagar og hvíludagar. Teir dagarnar eigur alt arbeiði og allur handil, ídnaður, landbúnaður o.s.fr. at verða niðurlagt.
Øll eiga at gleðast saman, savnast, vera sum ein samansjóðað samkoma, so at tann tjóðskaparligi einleikin, eindin og samljóðið kunnu verða sjónsk fyri alra eygum.
Eftirsum dagurin er ein vælsignaður dagur, eigur hann ikki at verða vanrøktur ella forðaður í at gera nakað gagn, við at gera hann til ein skemtanardag og einki annað.
Slíkar dagar eiga stovnar at verða stovnaðir, sum kunnu verða fólki til gagns og signingar...
Uttan iva fara vinir Guðs á einum slíkum degi at leggja eftir seg ein farveg av dyggum vælgerðar- og hugsjónarbornum verki, sum átti at fevnt um alt mannkynið og ikki einans komið bahá'íum til gagns."
Abdu'l-Bahá
Níggju dagar eru á hvørjum ári, tá ið bahá'íar hvíla frá øllum arbeiði. Sjey teirra eru gleðiligir veitsludagar. Hinir báðir dagarnir verða hildnir til tess at minnast Bábin og pínslarváttardeyða Hansara, og til at minnast deyða Bahá'u'lláh. Dagarnir eru í hesari raðfylgju:
20. mars. Nýggjársdagur. Hetta er eisini dagurin, tá ið føstutíðin endar.
20. apríl, 28. apríl og 1. mai. Týdningarmesta veitslutíðarskeiðið hjá bahá'íum eru teir tólv dagarnir, ið Bahá'u'lláh dvøldi í urtagarðinum Ridván uttan fyri Bagdad, áðrenn útlegdina í Konstantinopel. Tá var tað, at Hann kunngjørdi kall sítt. Fyrsta, níggjunda og tólvta dagin hvíla bahá'íar frá øllum arbeiði.
23. mai. Yvirlýsingin hjá Bábinum, tá ið Hann kunngjørdi sítt kall fyri sínum fyrsta lærusveini.
28. mai. Tann dagin doyði Bahá'u'lláh í heilaga landinum.
9. juli. Pínslarváttardeyði Bábsins.
21. oktober. Føðingardagurin hjá Bábinum.
22. oktober. Føðingardagurin hjá Bahá'u'lláh.
Tað eru tveir aðrir minningardagar, sum báðir hava við Abdu'l-Bahá at gera. Teir hava týdning fyri bahá'íar, men teir verða ikki roknaðir sum halgidagar, tá ið einki arbeiði verður gjørt. Tann fyrri, 25. november, ber heitið "Sáttmáladagurin". Henda dag halda bahá'íar til minnis um, at Abdu'l-Bahá varð útnevndur til Miðdepilin í Sáttmálanum, sum Bahá'u'lláh gjørdi við sítt trúarlið. Tann seinni, 27. november, er til minnis um dagin, tá ið Abdu'l-Bahá doyði.


text:
Hevur tú trupult við at finna tíð at lesa í bíbliuni? Ella hevur tú ringan hug at seta teg niður við orði Guds? Her eru fimm góðar orsøkir til at lesa í bíbliuni, sum vónandi kunnu uppmuntra teg. Sjálvandi eru óendaligar nógvar orsøkir til at lesa bíbliuna, men vit skulu her hyggja eftir fimm teimum bestu orsøkunum, ið vit koma í tankar um. Vónandi kann hetta geva tær íblástur til dagliga bíbliulesnaðin. Góðan lesihug!
Fyrsta orsøk: Bíblian er orð Guds!
Fyrsta orsøkin er einfalt tað, at bíblian er orð Guds. Tað, at bíblian er orð Guds er nóg mikið til, at tú eigur at geva bíbliuni gætur. At bíblian er orð Guds vil siga, at tá ið tú lesur bíbliuna, so lesur tú bókina, ið Gud hevur latið skrivað, og á henda hátt samskiftir Gud við teg. Hetta má sigast at vera ein sannur framíhjárættur. Um tú hugsar um tað, so er tað sanniliga ótrúligt. Tú kanst seta teg niður við orði Guds – enntá á føroyskum. Gud skapti alt við orði sínum, Hann segði verið ljós – og ljós varð. Hesin sami Gud hevur latið eina bók skrivað og givið okkum hana. Tað er stórt! Í bíbliuni sigur Gud, hvør Hann er, og vísir okkum, hvørji vit eru. Í bíbliuni kunnu vit læra nógvar sannleikar og lærdómar, bæði um skapanarverkið og tað andaliga. Millum annað lesa vit um, hvussu vit – sum syndig menniskju – kunnu fáa frið við Gud gjøgnum verkið á Golgata, sum er okkara næsta orsøk.
Øll skriftin er innblást av Gudi og er nyttulig til lærdóm, til sannføring, til rættleiðing, til uppfostran í rættvísi, 2. Tim. 3,16
Onnur orsøk: Bíblian vísir okkum vegin til frelsu!
Onnur orsøkin, at lesa bíbliuna, er høvðusboðskapurin í bíbliuni. Bíblian inniheldur nógv gott, men sigast má, at høvðusboðskapurin í bíbliuni er frelsuætlan Guds. Tú lesur um, hvussu Gud skapti alt fullkomið, men at menniskjað syndaði ímóti Gudi við at taka av trænum, ið Gud hevði forboðið. Úrslitið varð skilnaður ímillum okkum og Gud, og øll menniskju síðani tá eru syndarar. Gud valdi tó at gera ein útveg. Frelsuætlan Guds er at ofra Sín egna son, Jesus Kristus, fyri syndir okkara. Hetta er høvðusboðskapurin, og hann stendur greitt í bíbliuni frá byrjanini og gjøgnum alla bíbliuna. Her vísir Gud okkum Sína stóru frelsuætlan. Tað er við trúgv á Son Guds, Jesus Kristus, sum doyði fyri okkum á krossinum, at Gud vann okkum hesa frelsu. Blóð Hansara reinsar okkum frá allari synd, og rættvísger okkum. Høvdu vit ikki bíbliuna, so høvdu vit ikki vita, hvør frelsuætlan Guds er. At lesa í bíbliuni sannførir okkum eisini um frelsuna, gevur okkum frelsuvissu og tryggleika!
og tú kennir frá barni av hinar heiløgu skriftir, sum kunnu gera teg vísan til frelsu við trúnni á Kristus Jesus. 2. Tim. 3,15
Triðja orsøk: Bíblian lærir okkum um vilja Guds!
Triðja orsøk, til at lesa í bíbliuni, er, at Gud hevur latið bíbliuna skrivað soleiðis, at tú kanst koma at kenna vilja Guds. Í bíbliuni lesur tú, hvat Gud ætlar Sær við skapanarverkinum og við menniskjanum. Tú verður eisini varugur við, hvat Gud ynskir í tínum lívi. Tá tú lesur orð Guds og granskar tað, verða eygu tíni latin upp fyri tí, sum Gud ynskir at siga við teg. Kanska Gud ynskir, at tú skalt gera okkurt ávíst fyri seg, kanska kallar Hann teg til eina ávísa tænastu, ella gevur tær eitt kall. Í bíbliuni stendur, at Gud gevur sínum børnum gávur at brúka í tænastuni, og at Hann signar tey, ið taka kallið til sín. orð Guds kann eisini vísa tær á øki í lívinum, sum tú møguliga ikki hevur givið yvir til vilja Hansara. Bíblian kann koma við áminningum um at broyta okkurt í lívi tínum, og at liva heilagt og rættvíst. Um tú ikki lesur bíbliuna regluliga, so kemur tú ikki at vita, hvat vilji Guds er við lívi tínum.
Øll skriftin er innblást av Gudi og er nyttulig til lærdóm, til sannføring, til rættleiðing, til uppfostran í rættvísi, so gudsmenniskjað kann verða fullkomið, ført fyri at gera alt gott verk. 2. Tim. 3,16-17
Fjórða orsøk: Bíblian gevur troyst og uppmuntran!
Fjórða orsøkin at lesa bíbliuna er, at bíblian eisini er ein daglig persónlig vegleiðing og uppmuntran til tín. Í bíbliuni eru nógv lyfti um varðveitslu, troystan og uppmuntran. Hetta fært tú bara við at lesa bíbliuna og at lurta eftir tí, Gud hevur at siga við teg. Tá ið tú hevur torførar tíðir, og lívið gerst tungt, eru troystarorð í bíbliuni. Tað kann til tíðir tykjast avbjóðandi at seta tíð av at lesa og granska orð Guds, men tá ið tær tørvar hesi troystarorð, er tað gott at hava givið sær stundir at leita tað upp í bíbliuni. Hetta er ein háttur Gud kann hava dagligt samskifti við teg, og siga tað, sum tær tørvar at hoyra. Her eru trý uppmuntrandi lyfti, sum Gud gevur børnum sínum:
Havi Eg ikki sagt við teg, at tú skalt vera hugreystur og sterkur, ikki missa mótið og ikki ræðast! Tí HARRIN Gud tín er við tær í øllum, sum tú fert undir at gera.” Josva 1,9
Komið higar til Mín, øll tit, ið strevast og hava tungt at bera – Eg skal geva tykkum hvílu! Matt. 11,28
Um eg so skal ganga í dali deyðaskuggans, óttist eg einki ilt; tí Tú ert við mær, keppur Tín og stavur Tín, teir ugga meg. Sálmur 23,4
Fimta orsøk: Bíblian heldur okkum frá synd!
Fimta orsøk til at lesa bíbliuna hvønn dag er, at bíblian heldur teg frá synd. Bíblian reinsar og heldur teg reinan. At verða ámintur aftur og aftur um, hvør Gud er, Hansara rættvísi, heilagleika, kærleika og náði, og hvussu stór frelsuætlan Hansara er, ger, at tú missir hugin til at synda. Øll stríðast við synd, tað er eingin, ið sleppur undan, men við at lesa í bíbliuni og hava eitt dagligt, livandi samfelag við Gud gjøgnum bíbliulesnað og bøn, fáa vit styrki til at halda okkum frá synd. Tað kann verða ein pínufull tilgongd at játta syndina og halda seg til Gud, men bíblian lovar okkum:
Játta vit syndir okkara, er Hann trúfastur og rættvísur, so Hann fyrigevur okkum syndirnar og reinsar okkum frá allari órættvísi. 1. Jóh. 1,9
Tað kennist so væl, tá ið tað er yvirstaðið. Kendi prædikumaðurin D.L. Moody segði einaferð ”Antin heldur bíblian teg frá synd, ella heldur synd teg frá bíbliuni”. Eitt orðafelli sigur eisini: ”Ein bíblia, ið dettur sundur, hoyrir til ein, ið ikki ger”
Eg goymi orð Títt í hjartanum, fyri at eg skal ikki synda móti Tær. Sálm. 119,11
So er bara eftir at ynskja tær góðan lesihug
JJP orðið.fo okt.2016


text:
Avstralski Eamon Sullivan hevur ikki havt eitt serliga gott ár í ár. Fyrst ein fjórða skurðviðgerð í mjødnini, einaferð tíðliga í vár. Síðani avboð frá HM í Rom í summar vegna sjúku, sum BigPond News nú avdúkar var “stress-related”. Og síðani blindtarmin skornan burt í heyst, meðan hann var á hæddarlegu í Flagstaff.
Eamon Sullivan viðgongur sjálvur sambært greinini í BigPond News, at tað kanska ikki var so heldigt at byrja við venjingini aftur bara tríggjar dagar eftir skurðviðgerðina:
“I only had three days off after the operation which probably wasn’t ideal, but I was up at high altitude and wanted to get the benefits of being up there, so I’m just going through the process now of finding out what I can, and can’t do and trying to make sure I do the right thing now.”
Hann nevnir eisini nakrar innspræningar í økslini, og gleðir seg annars til 1. januar, at kunna viska burtur 2009 og arbeiða frameftir.


text:
Sólarmyrkingin – ávirkanin á ferðavinnuna
Her kanst tú lesa um talið av ferðafólkum, umsetningin, og PR- og fjølmiðlavirði av sólarmyrkingini.
Ferðafólk
Umleið 11.400 ferðafólk komu til Føroyar í samband við sólarmyrkingina. Harav búðu umleið 2.000 fólk hjá vinum og kenningum, og 9.400 fólk búðu á gistingarhúsum ella umborð á cruiseskipum.
Býtið millum tey, sum rindaðu fyri gisting:
Privat gisting: 800
Smyril Line / DFDS: 1.500
Cruiseskip: 6.000
Komu/fóru sama dag: 300
Hotell/gistingarhús: 800
Umsetningur:
Ferðafólkini, ið vitjaðu í Føroyum í mars 2015 fyri at uppliva sólarmyrkingina, keyptu vørur og tænastur fyri 111 milliónir krónur. Hetta er 121% meir enn í mars 2014. Eyka umsetningurin hjá ferðavinnuni og atknýttum vinnum var áleið 61 mió. kr.
Um mars mánaðin í 2015 verður samanborin við mars mánaðin í 2014, sæst, at tað er serliga innan bólkin “Flutningur innanoyggja og bilaleiga”, at vøksturin er størstur. Eisini er stórur vøkstur innan bólkin “Onnur tænasta”, sum umfatar umboð, ið veita tænastur til aktørar í ferðavinnuni – til dømis umboð hjá Cruise reiðaríum, Vága Floghavn, Tórshavnar Havn, osfr. Stór framgongd var eisini innan bólkin “Upplivingar”, har umsetningurin frá útlendingum vaks umleið 270% í mars 2015, samanborið við mars 2014.
Umsetningurin hjá útlendskum veitarum, her serliga teimum útlendsku cruiseskipunum, lá millum umleið 70 og 80 mió. kr.
PR- og Fjølmiðlavirði
Fleiri av heimsins størstu miðlum, so sum Associated Press, Reuters, BBC, ITV, eins og norðurlendskir miðlar sum DR, TV2 og SVT, vóru í Føroyum í samband við sólarmyrkingina. Tilsamans vóru 62 miðlar á vitjan.
PR virði av fjølmiðlaumrøðuni varð mett at vera 150 mió. kr.


text:
Fyri at barnið skal trívast, er umráðandi, at tað fær eina góða byrjan á stovninum. Tí vilja vit hava, at barnið saman við foreldrum kemur at vitja nakrar ferðir áðrenn tað skal byrja, soleiðis at barnið so líðandi kemur at kenna stovnin, starvsfólkini og børnini tað skal vera saman við. Vit vilja eisini fegin hava, at barnið, tá tað er byrjað, hevur stuttar dagar ta fyrstu tíðina.
Tað verður ein kontaktpersónur knýttur at hvørjum barni, sum so kemur at fylgja tí á stovninum.
Tá ið barnið kemur um morgunin, vilja vit hava, at tað verður latið til eitt av starvsfólkunum. Tann sum kemur við barninum letur tað úr yvirklæðunum og leggur matpakkan í køliskápið.
Av tí, at alt virksemi á stovninum byrjar kl. 10.00, vilja vit hava, – um ikki annað er avtalað – at barnið er á stovninum í seinasta lagi kl. 9.30-10.00. Tann ið kemur eftir barninum, letur tað í og skal siga einum av starvsfólkunum frá, at tey fara heim við barninum. Um onkur annar enn foreldrini koma eftir barninum, vilja vit hava tað at vita frammanundan.
Koma og fara
Stovnurin letur upp hvønn dag kl. 7.30 og letur aftur kl.17.00.
"Lukkistova"
Hvønn dag tá ið klokkan er 16.30, verður virksemi flutt út í Gongina, har tey børn, ið eftir eru á stovninum, eru saman við námsfrøðingunum til tey fara heim.
Stovnurin er stongdur
•Grundlógardagin og Ólavsøkuaftan, eftir kl.12.00
•Jólaaftan, nýggjársaftan, flaggdagin og Ólavsøkudag, allan dagin
•Møguliga ímillum jól og nýggjár
•Ráðleggingardagin, leiðslan ásetur sjálv hendan dagin
Sjúka og frídagar
Er barnið sjúkt, skal tað ikki koma í barnagarð. Við sjúku meinast alt sum er smittuspjaðandi, ella um heilsustøðan hjá barninum er so vánalig, at tað ikki orkar at fylgja tí vanligu dagsskránni, at vera úti ella ímillum hini børnini. Um barnið ikki kemur í barnagarð orsaka av sjúku ella hevur frí, skal tað verða boða okkum frá.
Umfarssjúkur
Trýst her >>>
Frípláss
Tað er møguleiki hjá foreldrum at søkja um frípláss. Tann skattskylduga inntøkan í farna árið, er grundarlagið fyri um ein fær heilt ella partvíst frípláss. Umsóknarbløð kunnu fáast við at venda sær til Sosialu Deild, Klaksvíkar Kommunu ella til leiðaran á stovninum. Frípláss skal søkjast av nýggjum, innan juni mánað, hvørt ár.
Útmeldan
Barnið kann meldast út við 14 daga freist, antin til hálvan ella fyrsta í mánaðinum.
Gjald
Peningaliga verður stovnurin rikin við, at kommunan rindar % av rakstrinum og foreldrini rinda %. Foreldragjaldið er kr. 1.119,00 kr. pr. mánað fyri barnagarðspláss, og 1.563,00 kr pr. mánað fyri vøggustovupláss, í 12 mánaðar. Gjaldið er forút og verður goldið við flyting í peningastovninum Bank Nordik konta 6460 1130791, í seinasta lagi tann 5. í hvørjum mánað.
Eftirstøða
Sambært kunngerð nr. 6 frá 25. januar 1995 um gjaldsreglur fyri dagstovnar og dagrøkt, kann plássið sigast upp, tá eftirstøðan fer upp um 3 mánaðir.
Foreldraráð
Foreldraráðið arbeiðir sjálvstøðugt, og er endamálið, at skipa fyri ymiskum tiltøkum so sum útferðum, foreldradegi o.ø. Tað er ymiskt hvussu foreldraráðið hevur virkað frá ár til ár. Sum nú er, er einki foreldraráð.


text:
Røða hjá Ingolf Sólheim Olsen
Røða sum Ingolf Sólheim Olsen, tingmaður fyri Tjóðveldi helt í samband við 1. viðgerð av ólavsøkurøðuni hjá Aksel V. Johannesen, løgmanni:
Harra formaður
Fari at takka løgmanni fyri eina víðskygda, bjartskygda og kveikjandi ólavsøkurøðu. Startskotið til nýggju tingsetuna.
Sjálvandi kunnu vit altíð leitað eftir onkrum, sum vit vildu hoyrt meira um, men gjøgnumgangangdi haldi eg røðuna vera sera umboðandi fyri tað, sum samgongan longu hevur gjørt – og serliga tað, hon ætlar frameftir.
Og við uppibornu virðingini fyri tí arbeiði, undanfarnar samgongur hava gjørt, og hvørs herðar arbeiðið hjá hesari samgonguni í nógvum førum byggir á.
Onkur fýlist á, at Marsanna og Palleba ikki hava rúm í røðu løgmans.
Soleiðis lurta tey, sum fyrst og fremst hugsa hesin ímóti hasum, eg ímóti tær, vit ímóti hinum, heldur enn um felagsskapin.
Jú Marsanna og Palleba eru væl umboðað í ólavsøkurøðu løgmans og í politikki samgongunnar, tí hann er inkluderandi, hann umfatar okkum øll, og vit vilja, at tey, ið trongja mest, fáa hægstu raðfesting.
Onkur fýlist á, at ólavsøkurøðan er tað bera sjálvrós, hóast løgmaður í røðuni leggur dent á eisini at geva andstøðuni rósandi orð fyri hennara avrik, tá hon sat í samgongu.
Tað skal tó verða mín vón, at vit í øllum førum partvíst fáa lagt samgongu-andstøðu-retorikkin til síðis, tá politisk stórtøk skulu takast í næstum. Eg hugsi serliga um fiskivinnunýskipanina, tí hon liggur fyrst fyri, men onnur eins týðandi og stór tøk eru at taka – eg kann nevna menningarætlanina fyri heilsuverkið, pensjónsnýskipanin og arbeiðið at smíða eina føroyska grundlóg.
Arbeiðsbólkurin, sum arbeiðir við fiskivinnunýskipanini, hevur fingið longda freist til 1. oktober at koma við sínum tilmæli, men tað eru bara tveir mánaðir til tað.
Løgmaður nevndi fiskivinnunýskipanina fyrst í síni røðu, og tað lýsir eisini, hvussu týdningarmikla samgongan heldur hesa nýskipan vera.
Men harra formaður, eg ivist í, um smalar politiskar semjur, ið ikki eru framtíðartryggjaðar, kunnu gera seg fortjentar til heitið ”nýskipan”.
Smalar politiskar semjur í dag kunnu lættliga smildrast sundur í morgin. Tað vita vit.
Tí haldi eg tað vera sera, sera týdningarmikið, at hetta høga ting megnar at taka lógvatak saman og gera eina breiða semju um okkara fiskivinnu. Tað skylda vit øllum Føroya fólki, sum vit eru sett her at umboða.
Eg ivist heldur ikki í, at tað fer at bera til at gera eina breiða semju, helst øll 33 tingfólk saman, um eina fiskivinnunýskipan, sum tryggjar:
- At vit fram eftir fara at hava eina bæði lívfrøðiliga og búskaparliga burðardygga fiskivinnu, sum kastar mest møguligt av sær til ALT samfelagið – tað merkir eisini eitt meira rættvíst býti av hesum virðunum og virðisøkingini av tí.
- Sum tryggjar virksemið kring alt landið.
- Sum tryggjar, at alt tilfeingið kemur til høldar og verður virðisøkt.
- Og sum knæsetir, at okkara fiskatilfeingi er og verður verandi ogn hjá okkum føroyingum øllum.Hvør kann vera ímóti hesum?
Partar av andstøðuni hava gjørt fiskivinnunýskipanina til bara at vera ein spurning um uppboðssølu ella ikki av fiskatilfeinginum. Allar millumrokningar og ymisku kombinasjónsmøguleikarnir verða ignoreraðir fyri at mála eina væl konstrueraða mynd – nevniliga at samgongan bara ætlar at forkoma fiskivinnuni og møguleikunum hjá teimum, sum í dag hava sín vinnuveg í henni.
Tað sær eisini út til at vera ógvuliga umráðandi hjá ávísum andstøðupolitikarum at fáa staðfest, at royndaruppboðssølan av fiskatilfeingi í summar hevur verið ein fiasko, øll sum hon er.
Men eg haldi, at ein roynd sum henda ongantíð kann verða annað enn væleydnað, tí tú fært tilfar til vega, sum vísir, hvat kanska er snilt at gera, og hvussu vit í øllum førum ikki skulu gera.
Royndaruppboðssølan vísti í øllum førum, at VERANDI aktørar halda, at tað, sum teir fyrr fingu fyri onki, hevur eitt rættiliga stórt virði, meðan tað enn svimir frítt í sjónum. Og teir eru sinnaðir at kappbjóða um hetta tilfeingi, um tað skal vera.
Tað er rætt, at nýggir aktørar sluppu ikki upp í part, men teir vóru til staðar á marknaðinum og bjóðaðu. Tó vóru teir ov stuttir. Vit skulu tó hava í huga, at henda royndaruppboðssølan vegna politiskan turbulens slapp rættiliga seint av bakkastokki. Tað kann vera, at nýggir aktørar høvdu havt ein betri møguleika, um skotbráið var longri – altso at uppboðssølan var samtykt og skipað væl fyrr upp á árið.
Magni Laksáfoss hevði eina konstruktiva røðu, har hann spurdi um succes-kriteriið fyri royndaruppboðssøluni og fegnaðist um, at tað IKKI var at fáa meira í landskassan. Sum eg skilti hann, so ynskir hann heldur ikki, at meirinntøka í landskassan skal vera eitt mál við sjálvari nýskipanini.
Nei, succeskriteriið fyri royndaruppboðssøluni var ikki at fáa eyka inntøkur til landskassan.
Men eg skilji ikki, hví summi halda tað vera so umráðindi at siga, at vit ikki skulu hava øktar almennar inntøkur úr okkara fiskivinnu, eftir at hon er skipað av nýggjum, tí sjálvsagt skulu vit tað.
Vit skulu hava avkast av okkara felags ogn, nevniliga tilfeingisrentuna. Og tað er ikki tað sama sum at fara eftir tí náttúrliga vinninginum.
Annars skal eg enn einaferð mana í jørðina, at ein uppboðssøla av kvotum og stutttíðar-rættindum er einasta modellið fyri einari fiskivinnunýskipan, sum er til diskussión hjá hesi samgonguni.
Tað er ein ræðumynd, sum serliga Fólkaflokkurin roynir at mála, men hon verður ikki sannari av tí.
Tað er eisini lætt bara at rópa upp og kritisera, tá man sjálvur onki ætlar at gera. Og at Fólkaflokkurin ikki ynskir at broyta verandi fiskivinnupolitikk yvirhøvur, tað hevur fyrrverandi fiskimálaráðharrin, framsøgumaðurin í fiskivinnumálum hjá Fólkaflokkinum, fleiri ferðir gjørt púra greitt.
Hetta hóast gýtingarstovnarnir hjá bæði toski og hýsu sambært serfrøðini eru søguliga illa fyri og í stórum vanda fyri at kollapsa.
Og hetta, hóast heimaflotin í áravís hevur koyrt við stórum hallum.
Men at samgongan við síni fiskivinnunýskipan ætlar at forkoma vinnuni er sjálvsagt tað longsta, vit kunnu koma frá veruleikanum.
Sjálvandi vilja vit ikki at forkoma fiskivinnuni. Tvørturímóti vilja vit stabilisera hana og betra fortreytirnar fyri, at hon kann kasta væl meira av sær enn í dag, okkum øllum at frama.
Fyri okkum í Tjóðveldisflokkinum hevur ein stabil og lønandi fiskivinna heilt óalmindiliga stóran týdning, tí tað er fortreytin fyri, ar vit heldur í dag enn í morgin sjálvi klára at fíggja okkara vælferð og okkara skyldur, so vit eisini kunnu taka fult ræði og fulla ábyrgd av hesum landinum.
Eg hevði eisini ynskt, at sambandsmenninir høvdu rætt, tá teir her uppi upp í saman royna at trútta niður í fólk, og serliga sambandssinnaðar javnaðarveljarar, at arbeiðið við einari nýggjari føroysk grundlóg í sær sjálvum snýr seg um at taka loysing. Gævi tað var so.
Men eg bæði vóni og vænti, at fólkið er meira begávað enn at lata seg lumpa av sambandsretorikkinum.
Ein nýggj føroysk grundlóg snýr seg um at definera okkum sjálvi sum fólk við egnum sjálvsavgerðarrætti í øllum lutum og annars við øllum tí verðsliga, andliga og mentanarliga, ið eyðkennir eitt sjálvstøðugt fólk.
Hesin sjálvsavgerðarrættur skal ikki vigast upp ímóti donsku grundlógini ella øðrum millumlanda avtalum, vit eru partur av, men bara í mun til okkara egna samleika, og hvussu vit definera hann.
Tá vit hava staðfest henda sjálvsavgerðarrættin í okkara egnu grundlóg, kunnu vit brúka hann til at taka loysing. Ella vit kunnu brúka hann til at lata vera við at loysa. Fyri at gera tað fyrra í einari handavending krevst tó ein onnur samgongusamanseting enn henda. Tað veit veljarin, og tað veit sjálvt Sambandsflokkurin.
Um vit hyggja at støðuni í samfelagnum sum heild, so er alt ikki so ljósareytt, hóast hjólini mala við fullari ferð, og búskapargongdin er góð.
Vit hava eitt sjúkrahúsverk, sum í mínum eygum er í fríum falli, og eg haldi, at tað hevur annað og betri uppiborið enn eitt eljustríð um, hvør og hvussu nógv skulu stýra tí.
Vit skulu hava eitt aðalaorðaskifti um hetta í heyst, og vónandi fer tað at leggja lunnar undir eitt breitt politiskt samstarv um at menna og framtíðartryggja heilsuverkið og fáa tað lagt í tryggjar og VARANDI karmar.
Vit mugu í tí sambandinum eisini vera til reiðar at gjalda tað, sum tað kostar, men eg eri sannførdur um, at tað ikki bert er ein spurningur um pengar at fáa loyst nógvar av teimum stóru trupulleikunum, sum eru í heilsuverkinum.
Vit hava eisini ein bústaðarstøðu, ið avdúkar eina politiska skipan – okkum sjálvi – sum fullkomiliga hava svikið.
Við umleggingini av Húsalánsgrunninum á sinni og grundleggingini av stovninum Bústøðum fyri nógvum árum síðani, varð lovað fólkinum, at atgongdin til bíligar bústaðir fór at verða munandi betrað.
Í dag er støðan tann, at fólk flyta av landinum, tí tey annaðhvørt onki fáa at búgva í, ella ikki hava ráð til tað, ið kann fáast. At nettoflytingin kortini er í pluss, og vit hava fólkavøkstur, tað er at gleðast um, men tað er ikki eitt prógv um, at vit hava gjørt nær námind nóg mikið fyri at betra um korini hjá teimum á niðastu rók.
Vit SKULU gera nakað ítøkiligt, og sum veruliga merkist, beinanvegin á bústaðarøkinum.
Á pensjónsøkinum er arbeiðið at gera nýskipan longu í gongd, men tá tað snýr seg um fyritíðarpensionistarnar, so haldi eg, at støðan hjá nógvum av teimum er so syndarlig, at vit beinanvegin mugu lyfta tann partin og ikki bíða, til ein nýskipan liggur á borðinum.
Harra formaður.
Á ferðavinnuøkinum haldi eg tað vera gleðiligt, at vit síggja vøkstur, og at onnur enn føroyingar síggja eitt stórt vakstrarpotensjali í hesi vinnuni.
Tess størri týdning hevur tað, at vit beinanvegin syrgja fyri at skipa okkara ferðavinnu soleiðis, at hon ikki verður ein neyðtøka av okkara náttúru. Tíverri eru fleiri staðir longu nú stórir trupulleikar við at verja náttúruna – lundaland, fuglabjørg og beran haga – ímóti árinunum av vaksandi ferðafólkastreyminum.
Vit mugu ansa eftir, at tey, sum koma her, ikki óætlað oyðileggja tað, tey komu higar at síggja.
Við tí stóra máli, vit hava sett okkum við ferðavinnuni – ein milliarda umsetning í 2020 – haldi eg tað vera eina avgerandi fortreyt, at vit hava fólk við málrættaðum útbúgvingum at virka í hesi vinnuni.
Tí hevur tað skund at fáa stovnað eina ferðavinnuútbúgving her á landi, ein ferðavinnuskúla.
Hann sakni eg í ólavsøkurøðuni og tí, sum annars er stungið út í kortið av landsstýrinum fyri hesa tingsetuna.
Harra formaður.
Eg havi hug at tríva í mangt annað, men tíðin er ikki til tess nú, so eg endi her.
Takk fyri


text:
Leys størv
Námsfrøðingur til Dagstovnin á Tórshavnar kommuna sóknast vegna Dagstovnin á Hamrinum eftir starvsfólki fyri starvsfólk í barnsburðarfarloyvi. Hamrinum
VIT SÓKNAST EFTIR:
Um námsfrøðingur ikki søkir, kann hjálparfólk verða sett ístaðin. Starvið er farloyvisstarv.
VIT VÆNTA:
VIT BJÓÐA:
SETANARVIÐURSKIFTI
Løn sambært sáttmála millum Føroya Pedagogfelag og Kommunala Arbeiðsgevarafelagið.
UMSÓKN
Umsókn saman við viðmælum verður at senda til torshavn@torshavn.fo í seinasta lagi 24. juni 2018 kl. 12.00.
MEIRA FÆST AT VITA
Meira fæst at vita um starvið, virði og visjón við at venda sær til Sóley Samuelsen, varaleiðara, telefon 519909 ella 322003.
HVÍ ARBEIÐI EG HER ?
Námsfrøðingur til Dagstovnin á Tórshavnar kommuna sóknast vegna Dagstovnin á Hamrinum eftir starvsfólki fyri starvsfólk í barnsburðarfarloyvi. Hamrinum
VIT SÓKNAST EFTIR:
Um námsfrøðingur ikki søkir, kann hjálparfólk verða sett ístaðin. Starvið er farloyvisstarv.
VIT VÆNTA:
VIT BJÓÐA:
SETANARVIÐURSKIFTI
Løn sambært sáttmála millum Føroya Pedagogfelag og Kommunala Arbeiðsgevarafelagið.
UMSÓKN
Umsókn saman við viðmælum verður at senda til torshavn@torshavn.fo í seinasta lagi 24. juni 2018 kl. 12.00.
MEIRA FÆST AT VITA
Meira fæst at vita um starvið, virði og visjón við at venda sær til Sóley Samuelsen, varaleiðara, telefon 519909 ella 322003.
UMSÓKN
Umsókn saman við viðmælum verður at senda til torshavn@torshavn.fo í seinasta lagi 24. juni 2018 kl. 12.00.
MEIRA FÆST AT VITA
“Hví velji eg at starvast í Dagstovninum á Hamrinum? "Finn eitt starv tær dámar‚ og tú arbeiðir ikki aftur í lívinum" ... Eg elski mítt starv‚ tí eingin dagur er eins. At síggja menning hjá øðrum‚ bæði børnum og vaksnum‚ og ikki minst hjá mær sjálvari. Gerandisdagurin er sprutlandi‚ avbjóðandi‚ upplivingarríkur. Dagstovninum á Hamrinum er eitt livandi stað. Kreativitetur‚ fakligheit‚ verkætlanir og eitt viðurkennandi umhvørvi. Felagsmál og persónlig mál verða rokkin. At vit í felag kunnu brúka okkara styrkir‚ so børnini fáa tær bestu fyritreytir at mennast. Einki er sum løturnar‚ tá eyguni hjá einum barnið lýsa og tú sær at barnið er komi enn longur. Tær magisku løturnar‚ sum ikki kunnu sigast frá‚ men mugu upplivast”.
Sóley Samuelsen, námsfrøðingur á Dagstovninum á Hamrinum
"Á Dagstovninum á Hamrinum er høgt til loftið, vítt til veggja og eitt hanagleiv niðan í hagan. Tað er eitt deiligt arbeiðspláss við einum positivum anda millum starvsfólk. Alt ber til, tá ið øll eru positiv, kreativ og við uppá tað. Her verður bæði lagt dent á traditiónir og nýhugsan. Leiðslan syrgir fyri, at vit vera útfordraði bæði fakliga og sosialt. Somuleiðis fyri góðari starvsfólkarøkt. Hvat meira kann ein ynskja sær?"
Edna Mørkøre, hjálparfólk á Dagstovninum á Hamrinum


text:
- Tíðindi, mentan og ítróttur
Jørgen: Miðflokkurin neyvan í "LGBT-samgonguna"
Spískar og hvassar viðmerkingar, gott lag og stúgvandi fult av fólki vóru til landsfund hjá Fólkaflokkinum á Parnassinum í Hotel Hafnia í Havn seinnapartin.
- Eg byrjaði at ganga á landsfund í 1988. Men hetta er tað mesta av fólki, eg havi sæð á landsfundi. So eg vóni, at rákið er vent nú, og viðvindurin er við okkum nú, sigur Jørgen Niclasen, formaður í Fólkaflokkinum.
Jørgen Niclasen bleiv afturvaldur sum formaður í Fólkaflokkinum á landsfundinum.
Fólkaflokkurin brúkti landsfundin til at brynja seg til val við nýggjari stevnuskrá.
Hóast samráðingar hava verið seinastu tíðina millum samgonguna og Miðflokkin um at styrkja samgonguni, hevur Jørgen Niclasen ilt við at trúgva uppá, at hetta verður veruleiki.
- At Miðflokkurin fer inn at bjarga "LGBT-samgonguni". Tað vil eg síggja, áðrenn eg trúgvi tí, sigur Jørgen Niclasen.
Nýggja stevnuskráin hjá fólkaflokkinum kann lesast HER.
Sí eisini


text:
- Tíðindi, mentan og ítróttur
Her eru frídagarnir í 2018
2018 er skotið í gongd og vit byrjaðu, sum altíð, nýggja árið við einum frídegi. Nýggjársdagur var mánadagin.
Páskirnar byrja 29. mars við skírisdegi og enda 2. páskadag, sum er 2. apríl.
Flaggdagur er mikudagin 25. apríl og so koma vit til dýra biðidag, sum er 27. apríl, og hann er, sum altíð, ein fríggjadag, so har er eitt langt vikuskifti í væntu. Tað vikuskiftið kann blíva uppaftur longri við einum fríynski hósdagin 26. apríl og einum lagaligum arbeiðsgevara, tí so eru fimm samanhagandi dagar í heintu har.
Kristi himmalsferðardagur er hósdagin 10. mai. Hvítusunna er 20. mai og 21. mai.
5. juni er hálvur frídagur, tað er grundlógardagur - og so koma vit til ólavsøku, 28. og 29. juli fella á leygardag og sunnudag.
Hugaligari er tað, at jólaaftan er ein mánadag, so 1. jóladagur og 2. jóladagur eru týsdag og mikudag. Telja vit vikuskiftið undan jólaaftan við, eru fimm samanhangandi frídagar har.


text:
Eitt sindur um meg
Tel: 510 280
Tpostur: gunvor.balle@gmail.com
Eg eri uppvaksin í Sandagerði í Havn, næstyngst av 4 systkjum. Mamma, Margreta Mohr Balle, er av gamlari Havna-ætt og pápi, Sten Balle, er dani, og var í nógv ár stjóri í byggifyritøkuni E. Pihl & Søn.
Útlongsulin hevur altíð verið stórur og eftir lokið studentsprógv í 1985 ferðaðist eg saman við vinkonum ymsastaðni í heiminum í tvey ár, áðrenn veruleikin kallaði og tíðin var komin at fara undir lestur.
Eg fór at lesa SPRØK (búskap, enskt og franskt) og í 1993 varð eg cand merc á Handilsháskúlanum í Keypmannahavn. Starvaðist eitt ár á søludeildini hjá donsku hátalarafyritøkuni Peerles.
Sigurð í Jákupsstovu og eg giftust í 1994 og saman vóru vit í Qatar í trý ár, har maður mín starvaðist hjá Maersk Olie og Gas. Saman eiga vit børnini Guðrun, Hjalta og Maritu, sum eru 18, 15 og 9 ár.
Í 1997 fluttu vit til Føroya og eg fór í starv á Tórshavnar Skipasmiðju. Eg var við til at stovna dótturfelagið PAM Offshore Service og var stjóri har til 2005. Starvaðist eisini í tvey ár sum søluleiðari á Skipasmiðjuni. Frá privatu vinnuni á Vestari Vág tók eg tað mentalt stóra lopið yvirum vágna í uttanríkisdeildina í Tinganesi, har eg í nøkur ár starvaðist við at leggja lunnar undir ein politikk innan menningarsamstarv.
Í 2007 fekk eg starvið sum sendikvinna í Íslandi, og hesi trý fylgjandi árini sum almenna umboð Føroya í grannatjóðini fyri vestan, vóru ómetaliga innihaldsrík og mennandi. Heimkomin á heysti 2010 fekk eg farloyvi frá Uttanríkisráðnum og fór at starvast í fyritøkuni P/f Atlantic Biotechnology á Oyri, sum vit hava verið við til at sett á stovn. Fyritøkan er nýggj og roynir at fáa fótin fyri seg við at virka hávirðisvørur (olju og proteinir) burturúr laksainnvølum.
Eg havi verið limur í nógvum nevndum og ráðum - m.a. í Framtaksgrunninum, Búskaparráðnum, Visjón 2015, Ráðnum fyri brekað, BLF og Oljuvinnufelagnum hjá Vinnuhúsinum. Áhugin fyri samfelagsviðurskiftum hevur altíð verið stórur, hóast eg aldrin havi verið politiskt organiserað ella virkin.
Árini í Íslandi kveiktu av álvara í samfelagsliga og politiska áhugan. Har fekk eg høvi at seta meg inn í hvussu okkara nærmasta grannaland skipar seg á ymsum økjum - samstundis sum eg sá Føroyar eitt sindur uttanifrá, og kundi sammeta samfeløgini bæði, ið eru so lík á so nógvum økjum.
Umborð á hvalabáti, norðanfyri Húsavík í Íslandi.
Abonner på: Indlæg (Atom)


text:
Orð: Mourits Mohr
Í hesum góða staði her hendir mangt forundarligt.
Oja! oja! oja! so vist er tað.
Man gloymdi ei í bræði tað ógvuliga bangilsi,
sum risti mann og moy í hesi oy,
tá maður gekk í Líðini og segði fyri sann,
hann sá ein lyktamann, ein lummakyktamann,
ein lyktamann við lummalykt og peru inni í
Sam Hellesens útvalda lummalyktabattarí.
Í Kógvaskoti gongur tann grimi lyktamaðurin.
Oja! oja! oja! so vist er tað.
Hvør genta og hvør drongur, sum viltust út í Kógvaskot,
tey etur hann við lyst, ja tað er vist.
Hann sigst ei heldur vraka turkað gamlamanna tjógv,
av seyðamanna bógv hann etur sær so nógv,
sum hann kann fáa fatur á við síni longu klógv,
og tað, sum ei er átuligt, tað kastar hann á sjógv.
Tá sólin fer at halla, hann tendrar sína lummalykt.
Oja! oja! oja! so vist er tað.
Og strálurnar tær falla sum snarljós yvir land og sjógv,
tær lýsa grønt og reytt og violett.
Tá ræður um at halda fyri sínum eygum svá,
so man kann ikki fá tann lyktamann at sjá,
tí ikki finst tann maður, sum á beinunum kann stá,
so ræðuligur sær hann út – tað banna tey uppá.
Ein ræðuligur standur nú ráddi runt í bygdini.
Oja! oja! oja! so vist er tað.
Tí lyktamansins gandur hann risti sjálvt tey sterkastu,
tey lógu sjúk av skrekk fimm kvøld í trekk.
Og tey, sum vóru bangin fyrr, ei talast kann um tey,
tey lógu rætt sum deyð, ja stór var teirra neyð,
og eyguni tey vendust um og blivu myrkareyð,
í 15 samdøgur í trekk tey rørdu ikki breyð.
Og seyðurin á Sondum hann stygdist og leyp upp í varg.
Oja! oja! oja! so vist er tað.
Hann heftist ei við bondum, sum vóru klænri enn ein sponn
og fekst ikki í rætt, eg havi frætt.
Men enn og verri var tað, sum kom yvir gamla bil,
hann hoppaði sum fyl og rendi í eitt gil,
og tá hann kom í Kógvaskot, hann sprongdi sín ventil.
Ja hvør hevði hugsað fyrr, at bilar høvdu skil.
Ja soleiðis var skilið, tá lyktamaðurin kom fram.
Oja! oja! oja! so vist er tað.
Tað merktist bæði á bili, á kristnum og á heidnum við,
so øll tann stóra bygd var heilt uppstygd.
Og leingi aftaná at lyktamaðurin var vekk,
tey blivu sjúk og slekk, bert onkur eyga fekk
á okkurt lítið ljós, sum úti í Kógvaskoti gekk,
so harav kann man síggja, hvat tað er at hava skrekk.


text:
Orð og lag: Elin Heinesen
Tú stóð og hugdi at mær so
Eg stóð og hugdi at tær so
at okkurt í mær fór á flog
okkurt í mær fór eisini á flog
Tú sá meg – eg sá teg
og tað var nóg mikið
Soleiðis gjørdust vit so væl
væl, væl – øgiliga væl, ja
Tú kom og bað meg um ein dans
eg kom og bað teg um ein dans
og tað var gott, tú tók ein kjans
tað var gott, at eg tók ein kjans.
Tú nart við meg – eg nart við teg
og tað var nóg mikið
Soleiðis…
Vit prátaðu og vóru góð
vit prátaðu og vóru góð
av tí vit verða aldri móð
av tí verða vit aldri móð
Tær dámdi meg – mær dámdi teg
og tað var nóg mikið
Soleiðis…
Og mong ár gingu, tey gingu alt ov skjótt
men enn er smílið hjá tær akkurát líka søtt
Vit eru bæði saman enn
vit eru bæði saman enn
farin um tey 80 og ongar tenn
skjótt 90 og slett ongar tenn
Tú elskar meg – eg elski teg
og tað er nóg mikið
Og tú eru vit so væl
væl enn – grúuliga væl, ja!!


text:
Kirsten Brix
Kirsten Brix (f. 15. november 1947 í Give, Danmark) er føroyskur/danskur rithøvundur, týðari og lektari í týskum, donskum og føroyskum. Hevur verið í føstum starvi á Føroya Studentaskúla og HF-skeiði í Tórshavn síðani 1975. Vardi í 2002 á Fróðskaparsetri Føroya Ph.D.-ritgerðina Dialog i Babelstårnet um prosuskaldskapin eftir Regin í Líð. Gift við Hanusi Kamban, tey eiga tveir synir.[1]
Innihaldsyvirlit
Útgávur[rætta | rætta wikitekst]
- Drongurin, ið tikin varð av sjótrødlakonginum (ævintýrgreining). Varðin, bd. 59, 1992.
- Um føroyskar bókmentir í Avsändare Norden. Den nya prosan. 1996.
- Moders mål og faders tale. Sprog i Norden, 1998.
- Regin í Líð og nýbrotið. Bragi, nr. 2, 2000.
- Hans Andrias Djurhuus: Álvaleikur. Analyse af udvalgte emner med henblik på litteraturhistorisk bestemmelse. Fróðskaparrit, bd. 58, 2001.
- Eyðun og selvmordet: Punktanalyse af den færøske forfatter Regin í Líðs dagbogsnovelle Eyðun. On the Threshold: New Studies in Nordic Literature. Edited by Janet Garton and Michael Robinson. Narvik Press 2002.
- Dialog i Babelstårnet. Analyse af Regin í Líðs fiktive prosaforfatterskab. Annales societatis scientiarum Færoensis. Supplementum XXXIV. Tórshavn 2002.
- Upplýsingarhugtakið og Regin í Líð. Frøði, 1/2003.
- Paul Celan: Todesfuge. Ein stutt lýsing. (Bókmentaljós. Heiðursrit til Turið Sigurðardóttur. Fróðskaparfelagið 2006)
- Les Ástøði. Føroya Skúlabókagrunnur 2009.
- "Á slóðini eftir Darwin í verkum hjá Regini í Líð", Frøði, 1/2009
- "Menningarástøði og hugmyndafrøði. Brotmynd í 4 pørtum um vald og kyn við støði í bókmentaligari viðgerð". Fróðskaparrit, 57/2009
Týðingar[rætta | rætta wikitekst]
Kirsten Brix hevur týtt hesar bøkur úr føroyskum til danskt:
- Guldpigen eftir Hanus Kamban
- At danse med virkeligheden eftir Sólrún Michelsen
- Pilgrimme eftir Hanus Kamban
- Blid er den færøske sommernat eftir Jógvan Isaksen
- Rejsen om den blå planet eftir Duritu Holm
- J.H.O. Djurhuus 1881-1922 eftir Hanus Kamban
- Café Europa, yrkingar, eftir Hanus Kamban (er ikki útgivin enn)[2]
Heiður[rætta | rætta wikitekst]
Kirsten Brix fekk á ársaðalfundi hjá Yrkisfelagnum 25. januar 2013 handað árligu útbúgvingvarvirðislønina, sum er á 5000 krónur. Yrkisfelagið (YF) er fakfelagið fyri m.a. studentaskúlalærarar og handilsskúlalærarar. Í grundgevingini fyri virðislønina verður m.a. víst til, at Kirsten Brix hevur verið virkin at gera tilfar og skipa fyri skeiðum, ið aðrir lærarar hava fingið nógv burturúr. Eisini hevur hon saman við øðrum skipað og útgivið bøkur til undirvísing í føroyskum á miðnámskúlastigi.[3]
Keldur[rætta | rætta wikitekst]
- ↑ Bokasolan.fo
- ↑ Bog.nu, Kirsten Brix
- ↑ Aktuelt.fo Kirsten Brix heiðrað


text:
Orð: Olivar á Ryggi
Lag: Hans Jacob Højgaard
1. O, móðurlandið! Eg elski teg;
frá barnaárum eg alskin kendi;
við dygd og stimbri tú aldi meg,
at himli eyga mítt vendi.
2. Til Gud eg biði av sinn og sál
við móðurmáli, eg havi fingið,
hann betur skilir mítt móðurmál
enn høgir harrar á tingi.
3. Av insta hjarta eg takki tær;
takk fyri málið, tú hevur givið,
og móðurlandið, tú skapti mær,
takk fyri lívið, eg livi.
4. Um Føroya landið eg kvøða vil,
og Føroya málið eg vil upp byggja,
sum Harrin gevur mær evni til,
tó eg í vanda man liggja.
5. Ja, Føroya heimið, ja, tað er frítt,
við grønum fjøllum á summardegi;
í vetrarbjálva tað stendur hvítt,
tað fyllir hjartað við gleði.
6. Sum Føroya tindar so treyst og frítt
upp móti himli frá foldum peika,
so vendir skaparin andlit blítt
til alt, á foldum man leika.
7. Ja, slættur dalur og grøna líð,
silvurblonk á, sum til strandar rennur,
og brattar skorar við seyði í,
alt eittans lagið her kennir.
8. Í Føroya dølum, í Føroya líð
best trívast vit allir Føroya synir
og Føroya døtur um alla tíð,
hvar helst vit semjast sum vinir.
9. Fullvæl alt skaptist av faðirhond,
so fagurt alt her man hóska saman,
um brimið øðisligt slær mót strond,
alt vendist aftur til gaman.
10. Tí, móðurlandið, eg elski teg;
altíð sum áður so enn eg biði,
at himna drottur vil styðja teg,
teg verja við sínum liði.
11. “Tær, móðurlandið, eg unni væl,”
so kvøður hvør, sum av sonnum kennir,
at føroyskt er enn og verða skal
alt blóð, at hjartanum rennur.


text:
Vágaliðið tómhent norður um Suðuroyarfjørð
TB | 26/05/13
Effodeildin: TB 2-0 07 Vestur
Líkindini til fótbólt vóru góð, tá TB og 07Vestur skuldu spæla lykladystin í botninum. Áðrenn dagsins dyst lá TB 4 stig framman fyri 07Vestur, tí var tað av alstórum týdningi, at bæði liðini máttu leggja nógv fyri, soleiðis at tey ikki taptu.
Dysturin byrjaði heldur rótut. Bæðið liðini tóktust fjálturstungin at byrja við, og leikararnir skiftust um at missa bóltin á miðjum vølli. Men so við og við, fekk TB takið á dystinum, og okkara leikarar komu í fleiri vandastøður um brotsteigarmarkið. TB dugdi væl at útnytta tómrúmið millum keturnar hjá 07 Vestur, og spælið skifti frá síðu til síðu, meðan vágamenninir runnu aftaná. Hetta var við til at skapa fyrsta møguleikan, tá einir 5 minuttir vóru leiktir. TB spældi væl saman í høgru síðu, og Rógvi Joensen leggur eitt sera gott innlegg beint á pannuna á Ingason, men skallarin var heldur veikur, og onki spurdist burturúr.
Tað gjørdi tað nakrar fáar minuttir seinni. Ndende brúkar hugflogið og drívur frá miðvøllinum hjá 07 Vestur, spælir bóltin til Ingason, sum leggur hann av, og Ndende hevur tíð og pláss, at snúra bóltin í málhornið til 1-0. Málið bleiv feirað við, at leikararnir løgdu seg niður framman fyrir nýggja skýlið og gjørdu eitt TB-merkið í vøllin. Hetta var sera undirhaldandi.
Eftir hetta misti TB eitt sindur av momentum, og 07 Vestur fekk meira spæl, men teir vóru fullkomuliga vandaleysir. Tað mundi tó enda galið, tá Babacar spældi bóltin ov spakuliga aftur til Ivan, men 07 vesturleikarin misti bóltin til málspark, eftir hann vann taklingina móti málverjanum hjá TB.
TB var sum heild nógv vandamiklari. Teir høvdu hópin av góðum støðum, til at gera tað til bæði tvey og trý null, men teir tóktust ikki nóg avgjørdir í neyðugu løtunum, og valdu heldur at spæla bóltin, enn at royna seg útifrá. TB domineraði allan fyrra hálvleik sum hann var, og tað var meira enn fult uppiborið, at okur fóru til hálvleiks við einari eitt máls leiðslu.
Seinni hálvleikur minnti nógv um tann fyrra. TB sat á tí mesta, og teir komu til onkrar hálvar kjansir. Tað hekk onki saman hjá 07 Vestur, tá teir høvdu møguleikar, at fara fram, so mistu teir býttisliga bóltin burt, ella fingu Dan, Martin, Ndende, Óli og Babacar pilkað bóltin frá teimum.
Tað var Dan Mortensen, sum kom inn miðskeiðis í fyrra hálvleiki fyri ein smásjúkan Rógva Joensen, ið fekk ein lyklaleiklut, tá spælt var í ein tíma. Hann skapti sær hegnisliga gott pláss í høgru síðu við at trekkja inn í vøllin, síðan legði hann eitt framúrskarandi innlegg í brotsteigin, har Ingason var hægstur og stútaði bóltin í kassan. 2-0 til TB.
Onkur vil verða við, at ein 2-0 leiðsla er tann farligasta í fótbólti. Hetta vóru okur vitni til eina løtu. Heldur enn at spæla ágangandi og brúka allan vøllin væl, so byrjaði TB at spæla eitt sindur non chalant. Tað bleiv ov nógv hæl og tá, og markeringarnar sviku eisini á miðjuni.
Okur kunnu bara takka 07 Vestur fyri, at teir ikki megnaðu at gagnýta væntandi spæligleðina hjá TB. Tí teir runnu seg í heilum í óneyðugar rangstøður, og mistu bóltin alt ov lættliga. Teir blivu bert vandamilklir ta einu ferðina, men skotið hjá Camara var alt ov vánaligt, og Ivan gjørdi sína skyldu á strikuni. Tíðin fór nú alvorliga at arbeiða fyri TB. 07 Vestur vóru vandaleysir, og tá dómarin bríkslaði dystin av klokkan 16:55, hevði TB vunnið sær trý týdningarmikil stig, og samstundis yvirhálaði okkara felag B36 á stigatalvuni.
Næsta vikuskiftið skal TB inn til Runavíkar. Hetta verður uttan Martin Tausen, sum tíðanverri er leikbannaður til dystin.
M.E.
Myndir
Jan Smedemark hevði myndatólið við sær í dag og tók nakrar myndir. Umframt tær sum eru í hesari greinini síggjast fleiri á Flickr umvegis hesa leinkjuna.
Atkvøðugreiðsla
Dagsins leikari móti 07 Vestur kann veljast niðanfyri ella til høgru.
[poll id=”6″]


text:
Orð: Samuel Trevor Francis
Lag 1: Henry T. Smart
Lag 2: Charles J. Vincent
Týtt: Ingálvur av Reyni
Upprunaheiti: Hallelujah! Hallelujah!
1. Halleluja, halleluja, syng hans prís mót Himli hátt.
Halleluja, halleluja, morgunglæman skyggir brátt.
Drottur dýrdarinnar mætur, sonur ævinleikans er,
sigurskongur, frælsishetja. Sína løn brátt heim hann ber.
2. Drottur ævinleikans mikil, hann, ið skapti himnafør,
einsamur á fold hann gekk, so fremmandur á egnu jørð.
Saknur, sorg og pína nívdu hjarta hans, og heimsins neyð
bar hann, og á krossi bøtti vára synd við skemdardeyð.
3. Halleluja, halleluja, lambið varð vár sálarbót.
Tú í mátt og veldi legði fíggindarnar undir fót.
Tí við rødd sum havsins duni veita vit tær takkarsong.
Halleluja, halleluja, brátt vit vænta teg, vár kong.


text:
Vindur í vikuskiftinum
Hampuliga fitt av vindi verður í vikuskiftinum – serliga sunnudagin. Tá fer miðalvindferðin at liggja um storm.
Lágtrýstini vestanífrá koma eftir snóri – steðga á leiðini ímillum Ísland og Grønland, tí eitt hátrýst yvir Finnlandi forðar. Ímillum hesar báðar skipaninar – lágtrýstið og hátrýstið – er vanligt, at nógvur vindur er. Soleiðis verður í vikuskiftinum.
Harafturat verður trýstið í miðjuni av lágtrýstinum ógvuliga lágt – um 940 hPa seinnapartin sunnudagin. Og tað er lágt, ógvuliga lágt!
Lágtrýstini eru og verða plaserað í Grønlandsfjørðinum í vikuskiftinum – ættin í Føroyum fer tí at liggja ímillum landsynning-sunnan og útsynning alt vikuskiftið og inn í næstu viku.
Meira ítøkiliga, so verður landsynningur-sunnan í dag, í kvøld og í nátt, 14 til 20 m/s, ælaveður við regni, hitin fer at liggja um 6-7 stig. Leygarnátt fer at regna.
Í morginári minkar niður í 13 til 18 m/s, men tað kann væntast regn allan dagin. Seint leygarkvøldið minkar vindurin niður í 8 til 12 m/s, men sunnunátt fer aftur at veksa, og klokkan 6 sunnumorgun er vindferðin komin upp í 18 til 23 m/s. Tað fer eisini at regna sunnumorgun.
Fyrrapartin sunnudagin veksur upp í 20 til 25 m/s eina løtu, og tað fer at regna illa. Seinnapartin slítur í, og vindurin minkar niður um 20 m/s.
Gott vikuskifti.


text:
Læknabáturin Medicus og Jógvan í Skálum
Tað var vestmenningurin, Jógvan Hansen í Skálum, sum saman við monnum sínum smíðaði Tordenskjold, sum gjørdist læknabátur
Alt koyrir sum tað skal á Varðanum
Virkið hjá Varðanum Pelagic á Tvøroyri er aftur komið upp í ferðFyri haldarar
Landsverk skjótari undir sjóneykuna
Frágreiðingin frá Landsgrannskoðarunum skal leggjast fyri tingið ein mánað áðrenn freistin gongur útFyri haldarar
Tíðargrein: Broyt, hvussu tú hyggur og hygg, hvussu tú broytist
Tað er í sosiala rúminum, vit kunnu møta tí góða ella eisini tí óndaFyri haldarar


text:
Barbara Holm 09.08.2018 (15:59)
– Endiliga streyma fólk inn í Glasir
- Endeliga streyma fólk inn at síggja fantastiska bygningin, sum hevur staðið so loyndarfullur í so langa tíð, segði Rigmor Dam, landsstýriskvinna í Mentamálum, fyri løtu síðani, tá ið hon vegna Landsstýrið helt røðu og somuleiðis handaði gávu til skúlan.
- Eitt nýtt tíðarskeið í Føroya skúlasøgu tekur skap. Tað hevur tikið sína tíð og kravt sítt stríð, men í dag kunnu vit siga, at tað var tað vert, segði Rigmor Dam og spurdi, um skúlin ikki er einastandandi at líta á.
Ewald Kjølbro, stjóri í Landsverk helt eisini røðu fyri løtu síðani. Hann segði millum annað, at Landsverk hevur havt 31 byggifyritøkur, 11 fyritøkur innan innbúgv og 7 reingerðarfyritøkur í toyminum at byggja Glasir.
Hann greiddi í røðuni frá, at í stóra byggjarínum hava ymiskar avbjóðingar, sum vera man, verið. Eitt nú var ein roknifeilur, sum leiddi til, at berandi konstruktiónir máttu roknast á nýggjum. Stjórin nevndi millum avbjóðingarnar, at arbeiðssteðgur hevur verið, at mál hava verið í Gerðarættinu og tað er eingin loyna, at trupulleikar hava verið millum partar í byggjarínum og tí takkaði Ewald Kjølbro teimum fyritøkum, sum traðkaðu til, tá ið harðast leikaði á.
Sí myndirnar av Glasi undir greinini her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Boð til foreldur
.
Evnisvika
Evnisvika um VATN í viku 20
Frá mánadegnum 14. mai til og við hósdagin 17. mai, fara vit at hava evnisviku um VATN :)
Millum kl. 9.30-10.30 fara vit at vitja á stovunum hjá hvørjum øðrum, og har sleppa vit at uppliva ymiskt, sum hevur við vatn at gera. Tað kann vera alt frá vatnmáling og fótabað til at “vitja” á havsins botni.
Hvør stova hevur valt eitt ella fleiri “vatn evni”, sum vit øll sleppa at royna í leypi av vikuni.
Nokk av skiftiklæðum er eitt “must” hjá øllum børnunum hesa vikuna :)
Virksemi í summarferiuni
Í viku 29, 30 og 31 í 2018 verður minkað um virksemið á barnagørðunum og vøggustovunum í Tórshavnar kommunu.
Eins og undanfarnu árini er ein stovnur opin í summarfrítíðini, tá ið hinir eru stongdir. Stovnurin er opin frá 16. juli til 3. august.
Ráðleggingardagur
Ráðleggingardagur
Fríggjadagin 9. mars verður ráðleggingardagur her í dagstovninum í Øksnagerði.
Vit fara at arbeiða við evninum "at fyljga sporinum hjá barninum" og Helgi Rasmussen kemur at hava dagin saman við okkum.
Tá eru vit til arbeiðis uttan børn, so stovnurin er stongdur hendan dagin.
Føstulávintshald
Føstulávintsánadag 12. februar verður føstulávintshald.
Børn og starvsfólk eru vælkomin at koma grýluklødd, og kl. 9.30 fara vit at sláa tunnu.
Stovnurin bjóðar døgurða, karrybollar og rís, so tað er ikki neyðugt at hava matpakka við.
Jólaveitsla
Jólaveitsla í Øksnagerði
Týsdagin 5. desember kl. 15.00 verður jólaveitsla fyri øllum børnunum í dagstovninum í Øksnagerði og teirra foreldrum og systkjum.
Vit byrja í Rættini har barnagarðsbørnini og tey eldru vøggustovubørnini ganga Lucia og síðani syngur jóla kórið nakrar sangir. Vit dansa eisini um jólatræðið, sum børnini hava pynta so vakurt, og jólamenn koma á vitjan við pakkum til børnini. Síðani verður farið inn á stovurnar til ein drekkamunn við onkrum góðum afturvið.
Foreldra fundur
Foreldra fundur
Mikudagin 18. oktober kl. 19.00 bjóða vit tykkum til foreldra fund.
Katrin Jacobæus fysioterapeutur fer at hava fyrilestur við heitinum:
“Kropsligt sjálvbjargni og rørslur”
Foreldraráðið fer eisini at greiða frá hvat tey hava arbeitt við hetta farna árið.
Síðani verður farið inn á stovurnar til ein drekkamunn og prát. Starvsfólkini hava ymiska kunning um stovuna og hvat tey leggja dent á. Og nøkur nýggj umboð skulu veljast til foreldraráðið.
Vónandi fáa vit ein viðkomandi og áhugaverdan fund :)
Heystferiu vikan
Heystferiu vikan
Í viku 41, t.e. 9.-13. oktober, er heystferia hjá skúlunum, og av royndum vita vit, at fleiri børn hava onkran frídag í heystvikuni.
Vit fara at heita á tykkum, um at geva starvsfólkunum á stovuni boð, um barn tykkara hevur frí ein ella fleiri dagar í heystvikuni, soleiðis at vit kunnu skipa arbeiði eftir tykkara tørvi.
Myndatøka
Myndatøka verður týsdagin 17. oktober
Martin Sirkovsky fer at taka myndir av børnunum, og vit byrja kl. 9.00. Fylli seðilin út og gevið hann aftur til starvsfólk á stovuni saman við pengunum, áðrenn myndatøkuna.
Tað verður bert tikið myndir av børnunum, sum ganga á stovninum.
Ráðleggingardagur
Fríggjadagin 22. september verður ráðleggingardagur her í dagstovninum í Øksnagerði.
Tá eru vit til arbeiðis uttan børn, so stovnurin er stongdur hendan dagin.
Øksnagerði 16 ára føðingardag
3. september hevur Øksnagerði 16 ára føðingardag
Mánadagin 4. september bjóðar stovnurin tykkum øllum til morgunmat millum kl. 7.30 og 9.30.
Uml. kl. 10.00 fara starvsfólk, at spæla sjónleik fyri børnunum, og í ár verður tað leikurin um “Klokkublómu” hjá brøðrunum Grimm.


text:
Garvingin gongur væl
29. apríl 2012
Eva og Birita hava verið á garðinum, í starvslæru seinastu tvær vikurnar. Umframt at ambæta seyðum og neytum, hava tær eisini veri við í garvingini.
Hesar vikurnar, er nógv tíð farin til garvingina. Annað arbeiði gjørdi, at vit komu heldur seint í gongd við garvingina í vetur, í mun til undanfarin ár. Tískil mugu vit dríva á, fyri at gerðast liðug til várs, -helst áðrenn lembingina.
Í størsta mun eru tað okkara egnu skinn vit garva. Haraftrat keypa vit nakað av skinnum frá bóndum á meginøkinum. Hetta eru skinn, ið hava mest eftirspurdu litir, so sum morreytt og grátt.
Eisini senda fólk einstøk skinn at garva. Eru fleiri, ið ynskja eitt ávíst skinn garvað í ár, er at fáa tey út sum skjótast.
« Aftur


text:
7. september 2009Nr. 111
Kunngerð um spillivatn
Við heimild í § 17, § 18, stk. 2 og § 72 í løgtingslóg nr. 134 frá 29. oktober 1988 um umhvørvisvernd, verður ásett:
Virkisøki og endamál
§ 1. Endamálið við kunngerðini er at tryggja, at spillivatn verður burturleitt á ein skipaðan hátt og at fyribyrgja umhvørvisdálking og heilsuvanda.
§ 2. Kunngerðin fevnir um kommunalu ábyrgdina at burturleiða spillivatn frá húsarhaldum, virkjum, festum økjum o.ø. sambært góðkendari spillivatnsætlan
Allýsingar
§ 3. Í hesi kunngerð skilst við:
1) Fest øki: øki har vatn ikki kann seyra niður, t.d. vegir, tún og asfalterað øki.
2) Regnvatn: Vatn, sum ikki er dálkað.
3) Spillivatn: Vatn, sum á einhvønn hátt er dálkað, og sum ikki kann roknast sum regnvatn.
4) Spillivatnsskipan: Ein spillivatnsskipan umfatar allar rørleiðingar, brunnar og annan útbúnað, sum leiða ella reinsa spillivatn og regnvatn frá savningarstaðnum til útleiðingarstaðið.
5) Spillivatnsætlan: Heildarætlan um, hvussu spillivatn í kommununi skal fáast burtur sbrt. § 18 í umhvørvisverndarlógini.
Tíðarfreistir v.m.
§ 4. Kommunustýrið skal gera eina spillivatnsætlan, ið skal fevna um tíðarskeiðið fram til 1. januar 2015.
Stk. 2. Ætlanin skal latast Umhvørvisstovuni til góðkenningar innan 1. januar 2011.
Stk. 3. Ætlanin skal dagførast triðja hvørt ár og so hvørt, munandi broytingar ella ískoyti verða gjørd til ætlanirnar.
Stk. 4. Kommunustýrið hevur ábyrgd av, at spillivatnsskipanin er liðug innan 1. jan. 2015, t.v.s. sambært krøvum í § 8-13 í hesi kunngerð.
Stk. 5. Umhvørvisstovan kann áleggja kommunustýrunum at upplýsa, hvussu langt áleiðis tey eru komin við spillivatnsætlanunum og -arbeiðinum.
Spillivatnsætlanir
§ 5. Kommunustýrið skal gera eina spillivatnsætlan, ið saman við korttilfari, inniheldur upplýsingar um verandi og ætlaðar spillivatnsskipanir við atliti at nýgerð, útbygging, umvælingum o.ø., og hvussu arbeiðini verða raðfest.
Stk. 2. Korttilfarið skal vera talgilt og sambært vegleiðing frá Umhvørvisstovuni.
§ 6. Spillivatnsætlanir skulu innihalda hesar upplýsingar:
1) lýsing av spillivatnsskipan, íroknað bygnað, tilfar, aldur, reinsing og kloakkeringsøki,
2) slag og nøgd av spillivatni, ið verður ella fer at verða leitt gjøgnum leiðingarnar,
3) útleiðingarstøð og umhvørvið rundanum, t.d. botn- og vatngóðsku og streymviðurskifti,
4) ampar og umhvørvisárin frá skipanini og útleiðingini,
5) eftirlit og røkt av spillivatnsskipanini,
6) eina meting um væntaða menning í kommununi hvat fólkatali og ídnaðartilgongd viðvíkur, og hvønn týdning menningin hevur fyri samansetingina og nøgdina av spillivatni, og fyri umhvørvið, ið spillivatnið verður leitt útí, og
7) eina grundgivna raðfesting av nær ætlaða kloakkeringsarbeiðið verður framt, og nær tað væntandi verður liðugt.
Stk. 2. Fyri verandi spillivatnsskipanir skal spillivatnsætlanin innihalda upplýsingar, sum ásett í punkt 1-6 í stk. 1, og spillivatnsætlanin fyri ætlaðar spillivatnsskipanir skal innihalda upplýsingar, sum ásett í punkt 1-7 í stk. 1.
§ 7. Umhvørvisstovan kann áleggja kommunustýrinum, innan ávísa freist, at lata inn ískoytisupplýsingar, sum eru neyðugar í viðgerðini av spillivatnsætlanunum.
Spillivatnsskipanir, útleiðingar o.a.
§ 8. Spillivatn skal ikki leiðast út í løkir, áir, veitir, vøtn, strond, fjøru o.tíl.
Stk. 2. Einans vatn, ið kann metast sum regnvatn, kann leiðast út í áir, veitir, fjøru o.tíl.
Stk. 3. Spillivatn skal leiðast burtur í afturlatnum spillivatnsskipanum.
§ 9. Spillivatnsskipanirnar skulu verða gjørdar, so at evni og tilfar í størst møguligan mun verða afturhildin í reinsiverkum, rottangum, úrskiljarum, sandfangum o.ø. fyri at fyribyrgja dálking av umhvørvinum.
Stk. 2. Reinsiverk, rottangar, úrskiljarar, sandfang o.a. skulu reinsast og røkjast eftir tørvi.
§ 10. Spillivatn skal leiðast út á sjógv, har rákið førir spillivatnið úr landi, og har vatnskiftið áhaldandi er so stórt, at útleiðingar hvørki elva til uppsavnan av evnum og tilfari, til slóðir í sjónum ella til aðrar broytingar í umhvørvinum.
Stk. 2. Í serligum førum kunnu aðrar loysnir fyri burturleiðing av spillivatni brúkast, tó einans sambært góðkendari spillivatnsætlan.
Stk. 3. Elvir spillivatnsútleiðing til uppsavnan av evnum og tilfari, til slóðir í sjónum ella til aðrar broytingar í umhvørvinum, skulu bøtandi atgerðir fremjast, so sum økt reinsing.
Stk. 4. Miðast skal ímóti at halda talið av útleiðingum á sjógv so lágt sum gjørligt.
§ 11. Spillivatnsútleiðingarnar skulu í minsta lagi verða 1 metur undir størstu fjøru.
Stk. 2. Spillivatnsútleiðingar, sum av serligum ávum ikki eru ella kunnu vera 1 metur undir størstu fjøru, eru undantiknar kravinum í stk. 1, treytað av, at kanningar hava staðfest, at útleiðingin er sambært § 10.
§ 12. Spillivatn skal ikki leiðast út í økjum við privatum ella vinnuligum virksemi, sum t.d. inni í bátahyljum, innan fyri molar, nærhendis neystum, aliøkjum og strandaøkjum, har grind verður hildin til, ella nærhendis serligum frítíðarøkjum og økjum, ið antin eru serliga viðkvom ella hava náttúruvísindaligan týdning.
Stk. 2. Spillivatn, sum kommunustýri av serligum ávum ynskir at leiða út innan fyri ein mola, eru undantiknar kravinum í stk. 1, treytað av, at kanningar hava staðfest, at útleiðingin er sambært § 10.
§ 13. Kommunustýrið skal seta skelti upp við høvuðsútleiðingar við fráboðan um, at spillivatnsútleiðing fer fram á staðnum.
Eftirlit
§ 14. Umhvørvisstovan hevur eftirlit við, at kommunustýrini lúka krøvini í hesi kunngerð. Eftirlitið verður útint sambært kap. 7 í løgtingslóg um umhvørvisvernd.
Revsing og gildisreglur
§ 15. Kommunustýri, sum brýtur reglurnar í §§ 4-6 og §§ 8-13 í hesi kunngerð ella ikki aktar boð givin við heimild í § 4, stk. 4 og § 7, verður revsað við bót sambært ásetingunum í § 72, stk. 3, sbr. stk. 4 í lógini.
§ 16. Kunngerðin kemur í gildi dagin eftir, at hon er kunngjørd.
Stk. 2. Samstundis verða § 19 og § 21, stk. 1 í kunngerð nr. 53 frá 3. mai 1994 um umhvørvisreglur settar úr gildi.
Innlendismálaráðið, 7. september 2009
Annika Olsen (sign.)
landsstýriskvinna
/ Rúni Joensen (sign.)


text:
Mikudagin 14. mars hevði Sjóvar kommuna serstaka vitjan. Tríggjar týskar kvinnur vitjaðu aftur á staðið, har pápi/maður teirra doyði í 1989.
Náttina til mánadagin 3. juli 1989 ringdi telefonin á politistøðini í Runavík. Orsøkin var, at tyrlan hjá sjóverjuni hevði fangað eitt neyðsignal, sum teir hildu kom uppi av Kambi. Sløkkiliðini av Skála og Strondum fóru at leita, og tá teir komu niðan á Klóraran, eitt sindur sunnanfyri Kamb, sóu teir, at ein flúgvari var niðurdottin. Umborð á flúgvaranum vóru tveir mans. Annar yvirlivdi, meðan hin doyði.
Maðurin, ið lat lív í vanlukkuni, æt Ernst Krämer. Eftir hann sótu konan, Bärbel Krämer, og døturnar, Annette Britscho og Ute Güldag, ið einans vóru 19 og 20 ár, tá pápi teirra doyði.
Síðani henda dag í 1989 hevur famlijan havt ætlanir um at vitja staðið, har maður/pápi teirra andaðist. Nú Bärbel og Ernst høvdu kunnað hildið gullbrúdleyp í ár, samstundis sum Bärbel eisini hevur hildið 75 ára føðingardag í ár, hava døturnar bjóðað mammu síni túrin til Føroya sum gávu.
Kvinnurnar vildu fegnar síggja staðið, har flúgvarin bleiv funnin uppi á Klóraranum. 75 ára gamla Bärbel hevði tó ikki mót uppá túrin og kom tí ikki við. Borgarstjórin sjálvur, Artur Johansen, fór við Anette og Ute niðan á Klóraran, og aftur at sær hevði hann fingið Tummas Eli Joensen sum ferðaleiðara. Tummas Eli var ein av monnunum, ið var við í leitingini eftir flúgvaranum í 1989. Út frá tí, hann mintist frá hendingini, greiddi hann frá, hvussu hann upplivdi náttina, og hvar teir funnu niðurdotna flúgvaran.
Tá komið var á staðið, har flúgvarin datt niður, bleiv ein lítil varði bygdur til minnist um pápa teirra. Hetta var ein sera serstøk og rørandi løta, tí enduliga kundu døturnar seta myndir á teir tankar, ið tær í góð 29 ár hava gingið við.
Elin Henriksen tók sær av Bärbel og vísti henni runt í kommununi, ímeðan døturnar gingu túrin.
Nakrar myndir frá túrinum og kaffimunninum aftaná síggjast í myndasavninum.


text:
- Tíðindi, mentan og ítróttur
Nevnd skal setast at fyrireika læknaflytingina
Ein nevnd við fólkum frá Kommunufelagnum og Heilsumálaráðnum skal nú kanna, hvussu kommunulæknarnir skulu undir landið.
Kommunurnar rinda húsaleigu og útgerð hjá kommunulæknum, men landið vil yvirtaka hesar útreiðslur.
Fundur var í gjár millum Sirið Stenberg og Kommunufelagið, og nevndin skal mannast fyri summarfrítíðina, sigur Eyðun Christiansen, stjóri í Kommunufelagnum. Men ikki er ásett, nær nevndin skal verða liðug.
Útreiðslurnar hjá kommununum vóru í 2016 13,5 mió. kr. til rakstur hjá kommunulæknunum og 2,1 milliónir til íløgur.
Hesar útreiðslur ætlar landið at taka á seg.
Uppskot um avtalu
Uppskot um eina ávegis avtalu millum land og kommunur varð gjørd fyri einum ári síðani.
Sambært tí uppskotinum skuldi landið yvirtaka uppgávur og ábyrgd frá kommununum.
Kommunurnar skuldu samstundis verða loystar frá fíggjarligu skyldum sínum, og kommunurnar skuldu endurrinda landinum útreiðslurnar, sum tær høvdu.
Men kommunurnar skuldu framvegis bera útreiðslurnar til viðtaluhøli hjá kommunulæknum og heilsufrøðingum í skúlunum.
Ymsar kommunur
Kommunurnar vóru tó ikki á einum máli um avtaluna, tí viðurskiftini vóru so ymisk í kommununum.
Tí varð mælt til at tosa við einstøku læknaøkini.
Hetta byrjaði og endaði eisini í Klaksvík, tá ikki bar til at flyta viðtalurnar hjá kommunulæknunum í sjúkrahúsið.
Nú verður aftur roynt at fáa eina avtalu í lag millum land og kommunur.
Sí eisini


text:
Í sambandi við koyring uttanlands, er tað eitt krav at førarin skal kunna skjalprógva sína koyri- og hvílitíð, tá koyrt verður við lastbilum og bussum.
Lastbilar og bussar, sum vóru skrásettir á fyrsta sinni áðrenn 1. januar 2006 høvdu eina koyriskivu til skráseting av koyri- og hvílitíðini. Eftir 1. mai 2006 skuldu nevndu akfør hava eina digitala skrásetingarskipan, sonevndur Tachografur til skráseting av koyri- og hvílitíðini. Til hetta endamál krevst eitt serligt førarakort, sum bert kann verða útgivið í samsvari við altjóða sáttmálan um koyri- og hvílitíð.
Umsókn um førarakort skal latast persónliga til ríkisløgregluna í Danmark, sum í hesum sambandi er løgreglustøðin á høvuðsjarnbreytarstøðini í Keypmannahavn.
Umsóknarblað til førarakort kann finnast á heimasíðuni hjá løgregluni:


text:
Kl. 10.00 ķ Hųllini: Gera sosialu tęnasturnar mun?
Seinnu įrini eru tųk tikin ķ Danmark at fįa ķ lag ein effektivari sosialpolitikk. Greišir mįlsetningar eru settir, fylgt veršur systematiskt upp og dentur veršur lagdur į, at ein vaksandi partur av sosialu įtųkunum eru bygd į ķtųkiliga vitan um, hvat virkar, og hvat taš kostar. Birgitte Anker greišir frį menningini og nżggjastu sosialpolitisku rįkunum - eitt nś hvussu lagt hevur veriš um til at gera įtųk fyrr og viš heildini fyri eyga.
Fyrilestrarhaldari: Birgitte Anker, stjóri ķ Socialstyrelsen i Danmark.
Birgitte Anker tók viš sum stjóri ķ Socialstyrelsen ķ
Danmark heystiš ķ 2015. Hon kom śr einum starvi, sum deildarstjóri ķ Finansministeriet.
Hon er śtbśgvin cand.polit. frį Universitetinum ķ Keypmannahavn ķ 1991 og var,
įšrenn tķšina ķ Finansministeriet, deildarstjóri ķ Ųkonomi- og
Indenrigsministeriet og undan tķ stjóri fyri fķggjarliga ųkinum ķ Ųkonomi- og Erhvervsministeriet.
Kl. 10.00 ķ Skįlanum: Frį borgaraluttųku til borgaraįvirkan
Fyrilesturin tekur stųši ķ įralongum samstarvi viš fólk, iš ikki eru sum fólk flest. Gitte - Kim - Lone - Betty og onnur. Sosialt hugflog - sosialar uppfinningar og royndir, eru karmurin um eina rųš av įtųkum, hęttum og royndum, sum ganga nżggjar leišir ķ sosiala arbeišnum.
Fyrilestrarhaldari: Bernhard Jensen, chefkonsulentur
Bernhard Jensen er śtbśgvin sosialpedagogur og er cand. scient.soc. frį Universitetinum ķ Aalborg. Hann hevur millum annaš starvast viš barnapsykiatri og viš sosialum arbeiši. Bernhard Jensen hevur 30 įra royndir viš góšskumenning av sosialum arbeiši ķ Danmark - nųkur av teimum ķ Noršurlendska rįšharrarįšnum. Hann hevur ķ fleiri įr veriš menningarstjóri ķ Socialt Udviklingcenter SUS i Kųbenhavn - seinnu įrini hevur hann tikist mest viš sosialar uppfinningar - viš śtgangsstųši ķ mest mųguligari borgaraįvirkan
Kl. 10.00 ķ Noršurstovu: Fųrleikakumpass - ein partur av virkisętlanini
Vit gera virkisętlanir fyri at leggja til ręttis eina menningarętlan fyri borgaran.
Hvussu veršur funniš fram til mįl fyri borgaran, og į hvųnn hįtt kann ein arbeiša mišvķst ķmóti at rųkka mįlinum? Vit brśka fųrleikakumpassiš til skjalfestan, og fyri at finna fram til hvųrjar fųrleikar hjį borgaranum, vit skulu arbeiša viš.
Vit vķsa į, hvųrji nįmsfrųšilig amboš vit brśka til at gera eina virkisętlan.
Fyrilestrarhaldarar: Sśsanna Hovgaard Clemensen, leišari og Brian Kjęr Kruse, nįmsfrųšingur ķ Almannaverkinum
Sśsanna Hovgaard Clemensen er śtbśgvin professiónsbachelor ķ nįmsfrųši frį University College i Viborg. Hon hevur harumfram eina śtbśgving ķ nįmsfrųšiligari massasju.
Brian Kjęr Kruse er śtbśgvin professions bachelor ķ nįmsfrųši frį Skovtofte pędagogiske seminarium. Hann er eisini śtbśgvin Marte Meo rįšgevi.
Kl. 11.00 i Hųllini: Sosialar tęnastur ķ framtķšini
Bęši borgarar og politikarar spyrja eftir betri samanhangi ķ sosialu tiltųkunum. Men hvķ er taš so torfųrt at seta borgaran ķ mišdepilin? Hvųrjar foršingar eru? Hvat vęnta og ynskja borgarar, tį tey koma ķ samband viš myndugleikarnar? Ķ Danmark verša 70% av śtreišslunum brśktar uppį 5% av borgarunum. Hvussu kunnu vit ųkja um nyttuviršiš av sosialu įtųkunum, soleišis at borgararnir fįa hjįlpina teimum tųrvar, samstundis sum śtreišslurnar minka.
Fyrilestrarhaldari: Charlotte Markussen, stjóri ķ Hųje-TaastrupKommune
Charlotte Markussen hevur royndir viš leišslu ķ politiskum felagsskapum - bęši kommunalum og statsligum. Hon hevur royndir innan lųnarsamrįšingar śr bęši Finansministeriet og Socialministeriet.
Fakligu fųrleikarnir eru innan eldraųkiš, heilsu- og sosialųkiš, stategisk leišsla og proces- og projektstżring.
Kl. 11.00 i Skįlanum: Tį myndugleikar arbeiša saman
Tann góša tilgongdin er eitt samstarv millum allar myndugleikar, sum hava fakliga og fķggjarliga įbyrgd fyri familjum, sum hava bųrn viš autismu. Tilgongdin hevur veriš virkin seinastu tvey įrini. Allar familjur viš bųrnum, sum hava autismu fįa tilboš um at vera viš ķ tilgongdini, har tey į einum netfundi saman viš ųllum myndugleikum leggja til ręttis įtųkini komandi įriš. Fyrilesturin snżr seg eisini um, hvussu "Tann góša tilgongdin" gjųrdist veruleiki, og hvķ taš tók so langa tķš at fįa gongd į.
Fyrilestrarhaldarar: Doris Bjarkhamar, fulltrśi ķ Almannamįlarįšiš og Berit Unn Petersen, deildarleišari ķ Almannaverkiš.
Berit Unn Petersen er deildarleišari į deildini Bųrn og Ung og hevur tķskil įbyrgdina ķ Almannaverkinum fyri įtųkum til bųrn viš autismuórógvi.
Saman viš Doris Bjarkhamar śr Almannamįlarįšnum greišir hon frį tķ góšu
tilgongdini, hvųrjir trupulleikar vóru og hvķ taš tók tķš, at fįa tilgongdina ķ
gongd.
Doris Bjarkhamar, fulltrśi ķ Almannamįlarįšnum. Śtbśgvin cand.scient.pol frį Kųbehavns Universitet ķ 2007. Hevur starvast ķ Almannamįlarįšnum sķšani 2007. Hųvušsųkiš er tęnastur til fólk, sum bera brek. Seinastu įrini hevur hon m.a. arbeitt viš tvųrgeiraligum samstarvi og er samskipari av arbeišinum viš "Tķ góšu tilgongdini.
Kl. 11.00 i Noršurstovu: ADHD - ymiskar avbjóšingar fyri ymisk fólk
Fyrilesturin snżr seg um ADHD og stašfestingina av ADHD. Hvųrjar kognitivar avbjóšingar fylgja viš ADHD og hvųnn tżdning hevur taš fyri tann einkulta. Harumframt snżr fyrilesturin seg um, hvussu ymiskt avbjóšingarnar sķggjast, alt eftir, hvar viškomandi er ķ lķvinum.
Fyrilestrarhaldari: Tórmóšur Stórį, leišandi yvirlękni, Psykiatriski Depilin
Tórmóšur Stórį er psyiatari og leišandi yvirlękni į psykiatriska deplinum.
Kl. 13.15 i Hųllini: Familjubakgrund og sosial marginalisering
Fyrilesturin snżr seg um vaviš og slagiš av sosialari marginalisering ķ Danmark ķ dag, og śr hvųrjum slųgum av familjum sosialt śtsett fólk koma śr. Umrųtt veršur hvųrjar avbjóšingarnar eru, sum vęlferšarsamfelagiš stendur yvir fyri, tį taš višvķkur sosialt śtsettar bólkum, og hvussu įtųk, sum taka heildaratlit, best kunnu leggjast til ręttis.
Fyrilestrarhaldari: Lars Benjaminsen, granskari, Ph.d, SFI
Lars Benjaminsen er śtbśgving į Universitetinum ķ Keypmannahavn og er ķ starvi sum granskari hjį tķ danska socialforskningsinstittutinum, SFI. Ķ sķnum granskingarvirki hevur hann śtgiviš greinar viš heitum sum "Fattigdom og afsavn", Familiebaggrund og social marginalisering i Danmark" og "Hjemlųshed i Danmark". Lars Benjaminsen hevur fortreytirnar at greiša frį og lżsa fatękradųmi, sosiala marginalisering og ikki minst umstrķdda heitiš "sosiali arvurin".
Kl. 13.15 i Skįlanum: Įlit og eftirlit
Įlit og eftirlit - eru heitini mótstrķšandi ella tvęr sķšur av somu sųk? Įlit veršur ofta sęš sum ein andsųgn til eftirlit, men helst er taš ikki so fżrakantaš. Ķ fyrilestrinum vil Tina Ųllgaard Bentzen, at vit hyggja ųšrvķsiš at teimum bįšum heitinum og hon leggur upp til eitt kjak um hvųrjar treytir skulu verša til stašar fyri, at įlit og eftirlit kunnu styšja undir hvųrt annaš.
Fyrilestrarhaldari: Tina Ųllgaard Bentzen, ph.d, Adjunktur, Roskilde Universitet
Tina Ųllgaard Bentzen granskar į Universitetinum ķ Roskilde, har hon arbeišir viš stżring og leišslu ķ almenna geiranum.
Viš sķni Ph.d ritgerš um stżring og leišslu, sum er bygt į įlit, hevur hon veriš viš til at seta orš į, hvussu įlit kann fįa betri rśmd ķ almennum organisatiónum.
Kl. 13.15: ķ Noršurstovu: Feršsluljós
Į rįšstevnuni heldur Julianna N. Olsen fyrilestur, um at flestu haršskapsstųšur og tvķstųšur kunnu sleppast undan. Hagtųl vķsa, at flestu stųšurnar ķkoma ķ umhvųrvinum. Taš ber til at minka um vandan munandi - og ķ nógvum fųrum heilt - viš mįlręttašum tiltųkum, einfaldum vįšagreiningum, nįmsfrųšiligum ambošum og viš at taka borgaran viš uppį rįš. Vįšagreiningar hįtturin brśkar reyšu, gulu og grųnu litirnar fyri at eyšmerkja, hvussu starvsfólk kunnu vera viš til at gera fyribyrgjandi arbeiši.
Fyrilestrarhaldari: Julianna Nęs Olsen, Eindarleišari, Almannaverkiš
Julianna Nęs Olsen hevur starvast nįmsfrųšiliga viš menningartarnašum seinastu 26 įrini. Hon er śtbśgvin nįmsfrųšingur og hevur seinastu 11 įrini starvast, sum leišari innanfyri ųkiš. Hon hevur įbyrgdina av Eind 5 ķ Almannaverkinum, sum fevnir um bųrn, ung og vaksin viš menningartarni ķ Sušurstreymi.
Kl. 13.15 i Dansistovuni: Nįmsfrųšilig autismurįšgeving
Fyrilesturin greišir frį, hvussu autismurįšgevar vegleiša, stušla og hjįlpa familjum hjį bųrnum viš autismuórógvi, har dentur veršur lagdur į, hvussu minkast kann um strongdina, sum bęši bųrn og familjurnar ofta kenna į sęr. Fyrilesturin snżr seg um arbeišshęttir, nįmsfrųšilig amboš og sagt veršur eisini frį tiltųkum, sum hava eydnast vęl.
Fyrilestrarhaldari: Anna Sofia Egilstrųš, Almannaverkiš
Anna Sofia Egilstrųš er śtbśgving autismurįšgevi og hevur viš sęr meira enn 20 įra royndir innann ųkiš. Hon gongur į odda fyri autismurįšgevingini ķ Almannaverkinum.


text:
Tey í sætta - Tann, sum altíð fær skyldina
Bókadeild Føroya Lærarafelags
- Síður: 96
- Útgávuár: 2010
- Upprunamál: danskt
- Innbinding: heft
- Rithøvundur: Trine Juul Hansen
- Myndir: Louise Fechtenburg
- Týðari: Borghild Sjúrðarberg
Hóast hetta er ein púra vanligur flokkur, so hendir kortini ymiskt, sum eftir lítlari løtu kann venda øllum á høvdið.
og tað er ikki altíð so lætt at vera tólv ár og skula bera seg at, soleiðis sum øll vilja hava, at tú skalt.
Magga mundi sett í hálsin. meinti Maria veruliga hatta, hon sat og segði? Helt hon tað veruliga vera í lagi at geva einum alla skyldina fyri nakað, hann ikki hevði verið einsamallur um?
Maria flenti at andlitsbránum á Maggu.
- Hvat? Tað er tað lættasta, skilir tú ikki tað?
Mortan fær alla skyldina, og tað fekk hann eisini hesa ferð.